Tips Dan Teknik Asas Fotografi Telefon Pintar Yang Perlu Anda Kuasai

Berkat kecanggihan teknologi, boleh dikatakan setiap orang mempunyai kamera setiap masa di tangan, sama ada melalui telefon pintar ataupun mungkin sebuah kamera sebenar.

Sekiranya anda rajin menelaah fungsi kamera telefon anda, pasti ada beberapa tetapan yang dapat anda gunakan sekiranya anda tidak menggunakan fungsi 'auto' dalam aplikasi kamera. Tetapan yang ada pada kamera telefon pintar tidaklah boleh dibandingkan dengan tetapan dan fungsi yang ada pada sebuah kamera sebenar, tetapi kedua-duanya mempunyai asas yang sama.

Pernahkah anda cuba-cuba menggunakan beberapa fungsi berbeza ini yang akan memberikan anda cara berbeza mengambil foto? Berikut adalah beberapa istilah fotografi yang akan ada temui dalam telefon pintar anda, yang sudah pastilah akan membolehkan anda mengeluarkan kekuatan sebenar kamera telefon pintar anda.

Apa itu piksel? Piksel adalah unit asas setiap warna yang akan membentuk imej, visual dan teks yang kita nampak pada skrin telefon. Semakin tinggi sesuatu piksel itu, ini bermakna saiz sesuatu imej yang anda ambil lebih besar. Istilah 'megapiksel' pula digunakan bagi menggambarkan piksel dalam satu kuantiti yang besar.

Zaman sekarang 'perang megapiksel' nampaknya sudah berakhir dan pengeluar lebih gemar melaporkan saiz sebenar gambar anda dengan unit piksel resolusi seperti 4608x3456 atau 2304x1728 piksel. Dengan menggunakan contoh 4608x3456 piksel, ini bermakna untuk setiap imej yang anda ambil, gambar itu mengandungi 4608 titik warna pada bahagian lebarnya dan 3456 titik warna pada bahagian tingginya - yang akan membentuk imej itu.

Lebih tinggi jumlah piksel, lebih besar saiz gambar anda membolehkan anda mempunyai kualiti gambar yang lebih baik.

Apakah ISO? ISO mewakili tahap sensitiviti kamera anda kepada cahaya. Semakin tinggi nilai sesuatu ISO, semakin banyak cahaya akan dibenarkan masuk ke dalam lensa ketika gambar diambil. ISO kebiasaannya diwakili dengan nombor 100 (tahap minima biasa), 200,400,800,1600,3200,6400,12800 dan gandaan-gandaan seterusnya.

Dulu wujud kamera yang mampu mengambil gambar pada ISO bawah 100 tetapi penulis tidak tahu wujud atau tidak kamera telefon yang mampu melakukannya.

Sekiranya anda perlu mengambil gambar di tempat yang gelap dan tidak ada banyak sumber cahaya yang mampu menerangi subjek anda, tinggikan nilai ISO bagi membantu kecerahan gambar anda. Bagaimanapun, harus diingatkan semakin tinggi ISO akan semakin kuranglah ketajaman dan kehalusan gambar anda.

Dalam bahasa Melayu, 'aperture' membawa makna 'bukaan' dan bukaan ini mewakili bukaan paling besar yang boleh dilakukan oleh lensa telefon pintar anda. Nilai aperture dibaca menggunakan format f/*.* di mana simbol * kebiasaannya memaparkan nombor. Sebagai contoh, Apple iPhone mempunyai bukaan f/2.2 manakala Samsung Galaxy S9 mempunyai dua lensa yang mempunyai bukaan berbeza f/1.5 dan f/2.4.

Semakin kecil nombor di belakang huruf f itu, ini bermakna lensa itu mempunyai bukaan yang lebih besar dan membolehkan kemasukan cahaya yang lebih banyak - seterusnya membolehkan gambar yang lebih tajam terhasil.

Setakat ini, kamera telefon terbaik dalam bukaan lensa yang direkodkan adalah LG G7 dengan f/1.6 untuk lensa biasa dan f/1.9 untuk lensa lebar. Dalam bidang fotografi sebenar, lensa-lensa yang mempunyai bukaan besar seperti f/1.4 atau f/1.6 mempunyai nilai yang sangat tinggi serta sangat dicari-cari peminat seni fotografi kamera sebenar.

Dulu telefon pintar gagal untuk menghasilkan kesan khas yang digelarkan 'bokeh' kerana teknologinya tidak mampu menyaingi lensa kamera sebenar. Bagaimanapun pengeluar telah menemui cara menghasilkan bokeh pada telefon pintar dengan menggabungkan 2 atau lebih penggunaan lensa dalam satu gambar.

Bokeh adalah kesan yang terhasil apabila subjek dan latar belakang dapat dipisahkan, dengan subjek berada dalam fokus sementara latar belakangnya pula dikaburkan.

Sekiranya anda mempunyai telefon pintar yang mempunyai dua lensa di kamera belakangnya, besar kemungkinan anda boleh mendapatkan kesan bokeh pada gambar anda. Cuba cari fungsi tersebut dan manfaatkan sepenuhnya fungsi telefon anda. Gambar ada kesan bokeh dengan gambar yang rata tak ada bokeh ni samalah seperti makan nasi ada lauk sedap dan makan nasi tak ada lauk. Oh ya, bokeh juga digelarkan sebagai 'depth of field.'

Shutter speed atau 'kelajuan pengatup' merupakan tetapan selang masa yang akan menentukan berapa banyak cahaya yang masuk ke dalam lensa untuk mencerahkan gambar. Walau bagaimanapun, semakin panjang shutter dibuka, ini akan meningkatkan lagi risiko pergerakan yang ada dalam imej menjadi kabur.

Shutter speed diukur dengan menggunakan format pecahan saat, iaitu 1/8000 saat, 1/4000 saat, 1/2000 saat, 1/1000 saat, 1/8 saat, 1/2 saat, 1 saat, 2 saat, 4 saat dan seterusnya. Semakin pantas shutter speed membolehkan anda memegunkan aksi yang sedang berlaku. Semakin lambat shutter speed akan menghasilkan kesan pergerakan kabur sekiranya ada pergerakan direkodkan.

Oleh kerana berkait dengan berapa banyak cahaya akan dibenarkan masuk, kebiasaannya shutter speed yang sangat pantas akan digunakan dalam situasi yang cerah bagi mengelakkan gambar jadi gelap. Sekiranya anda ingin mendapatkan gambar air terjun yang cantik, letakkan telefon anda pada kaki tripod dan turunkan shutter speed kepada shutter speed yang panjang seperti 1 saat atau lebih. Anda akan mendapat gambar air terjun yang airnya kelihatan seolah-olah datang dari alam fantasi.

OIS adalah 'optical image stabilization', sejenis fungsi yang kebiasaanya digunakan untuk rakaman video. OIS berfungsi dengan bermacam cara bergantung kepada teknologi pengeluar namun fungsinya serupa iaitu menstabilkan video yang dirakam daripada bergoyang-goyang atau kelihatan terhentak-hentak.

OIS juga membantu sekiranya anda ingin merakamkan gambar dalam suasana gelap dengan menstabilkan lensa supaya lebih mudah fokus pada subjek dapat dikunci.

Ada juga telefon yang mempunyai fungsi EIS atau electronic image stablization, dimana penstabilan imej yang dirakam bukan dilakukan pada lensa seperti OIS. EIS akan menstabilkan imej selepas imej itu dirakam dengan membandingkan piksel-piksel yang berubah semasa gambar diambil dan perubahan akan dilakukan pada imej ketika itu.

Ada juga telefon pintar yang mempunyai kedua-duanya dalam satu badan, seperti model OnePlus 6. Sekiranya anda tanya penulis mana yang lebih baik, amat jelas sekali OIS lebih baik kerana penstabilan dilakukan sebelum imej ditangkap dan EIS lebih seperti pembetulan yang dilakukan ke atas gambar. Elok ada dua-dua, tetapi kalau perlu pilih satu dan ada bajet lebih, dapatkan telefon berfungsi OIS.

Nota - sekiranya anda merasakan aplikasi kamera telefon pintar anda tidak mempunyai tetapan dan fungsi yang disenaraikan, cuba muat turun aplikasi percuma 'OpenCamera'. (pautan untuk android). Pada penulis, ini adalah salah satu aplikasi kamera terbaik yang ada. Sayangnya, paparan antaramukanya agak buruk. Tetapi fungsinya banyak sekali.


9 Potongan Dan Pelepasan Untuk Rakyat Malaysia : Ringkasan Bajet 2019

Memang tidak dinafikan sangat menarik pembentangan bajet 2019 yang berlangsung pada 2 November 2018 oleh YB Lim Guan Eng Menteri Kewangan Malaysia ke-17. Namun pembentangan ini mendapat kritikan dari mantan Menteri Kewangan Malaysia sebelum ini iaitu Dato Seri Najib Razak di laman sosial beliau.

Dato Seri Najib Razak mengatakan bahawa bajet kerajaan sebelum ini (2018) lebih baik dan bagus berbanding bajet 2019 kerajaan Pakatan Harapan. Ditambah dengan banyak pengurangan bajet bagi rakyat lagi kata beliau. Di sini kami senaraikan ringkasan "potongan" dan "pelepasan" yang akan memberi manfaat kepada rakyat Malaysia bagi tahun 2019.

Untuk mengurangkan beban pengilang kecil berdaftar yang membeli input pembuatan dari pengimport dan bukannya daripada pengilang yang berdaftar, Kerajaan akan memperkenalkan sistem kredit untuk potongan cukai jualan mulai 1 Januari 2019. Sistem kredit akan juga mengelak percukaian berganda dan menurunkan kos perniagaan.

Layanan potongan cukai pendapatan akan diberikan ke atas sumbangan mana–mana pihak kepada suatu social entreprise dengan had potongan sehingga 10% daripada pendapatan agregat syarikat dan 7% daripada agregat individu yang memberikan sumbangan.

Menjelang 2020, adalah dianggarkan seramai 1 juta rakyat Malaysia yang berumur antara 61 dan 65 tahun yang masih produktif dan aktif. Bagi menggalakkan peluang pekerjaan bagi golongan berumur 60 ke atas, Kerajaan mencadangkan supaya caruman mandatori KWSP bagi majikan dikurangkan daripada 6% kepada 4% mulai 1 Januari 2019.

Golongan pekerja ini pula tidak perlu mencarum dan oleh yang demikian, pendapatan boleh guna mereka akan meningkat. Selain itu, dicadangkan juga potongan cukai tambahan diberi kepada majikan ke atas perbelanjaan penggajian golongan ini dengan had jumlah saraan sebanyak RM4,000 sebulan. Langkah ini bagi menggalakkan syarikat mengambil semula golongan ini, terutamanya B40 untuk bekerja

Untuk pembeli rumah pertama bernilai sehingga RM500,000, Kerajaan akan memberi pengecualian duti setem sehingga RM300,000 yang pertama ke atas surat cara pindah milik dan perjanjian pinjaman bagi tempoh dua tahun sehingga Disember 2020.

Bagi pembeli rumah pertama dengan pendapatan isi rumah sehingga RM5,000, Kerajaan akan memperuntukkan RM25 juta kepada Cagamas Berhad untuk menyediakan jaminan pajak gadai. Peminjam akan mendapat pembiayaan lebih.

Pembayaran balik PTPTN akan dilakukan dengan cara potongan gaji berjadual antara 2% hingga 15% daripada pendapatan bulanan peminjam, bergantung kepada paras pendapatan peminjam. Jadual pembayaran balik ini hanya terpakai kepada peminjam berpendapatan melebihi RM1,000 sebulan;

Potongan pinjaman akan diberikan kepada graduan daripada isi rumah B40 yang mendapat keputusan kelas pertama; dan menghapus kira baki hutang kepada peminjam yang berusia 60 tahun dan ke atas dan berpendapatan kurang daripada RM4,000 sebulan.

Untuk menggalakkan pemilikan perlindungan insurans, perlepasan cukai bagi caruman KWSP dan premium insurans hayat atau takaful akan diasingkan. Perlepasan cukai pendapatan sehingga RM4,000 ke atas caruman kepada KWSP atau dana pencen yang diluluskan; dan pelepasan cukai pendapatan sehingga RM3,000 ke atas takaful atau bayaran premium insurans hayat. Bagi penjawat awam di bawah skim pencen, pelepasan cukai adalah sehingga RM7,000.

Bagi memastikan Perbadanan Tabung Pendidikan Tinggi National (PTPTN) kekal mampan, Kerajaan akan memperkenalkan pelepasan cukai kepada syarikat yang membantu menyelesaikan baki pinjaman pekerja bagi tahun berakhir 2019.

Layanan pelepasan cukai pendapatan individu bagi Skim Simpanan Pendidikan Nasional (SSPN) dinaikkan daripada RM6,000 kepada RM8,000.


5 Rancangan Popular Yang Sebenarnya Mengeksploitasi Aib Masyarakat Barat

Masyarakat barat mengamalkan kebebasan bersuara yang bersifat agak ekstrim. Sehinggakan ada banyak mengaibkan yang pada kita sepatutnya disembunyinykan, boleh pula mereka bicarakan secara terbuka.

Dalam sesetengah kes, mereka bukan saja mahu berbincang secara terbuka, malahan sanggup untuk menayangkan keaiban mereka sendiri agar menjadi tontonan masyarakat seluruh dunia. Kewujudan kelompok ini memberikan idea kepada penerbit-penerbit rancangan di barat, untuk mewujudkan rancangan-rancangan bersifat eksploitasi yang memaparkan individu-individu kurang akhlak ini - untuk dinilai orang ramai secara terbuka.

Berikut adalah lima rancangan eksplotasi masyarakat yang sangat popular di kalangan masyarakat barat, kerana dicipta bertujuan untuk memalukan orang lain atas nama hiburan.

'Maury' adalah salah satu rancangan paling lama bertahan dalam saluran televisyen serta masih berjalan sehingga kini selama hampir 27 musim. Dihoskan oleh Maury Povich, bekas pembaca berita dan radio yang menjadi satu-satunya hos rancangan ini sejak tahun 1988.

Kerap kali menjadikan isu keluarga sebagai tema perbincangan, rancangan 'Maury' selalu dijadikan waktu untuk pihak-pihak yang telah melakukan kesalahan terhadap pasangan atau ahli keluarga membuka pekung mereka. Maury juga terkenal kerana kerap kali membawakan segmen anak gadis liar yang gagal dikawal ibu bapa, sehingga sanggup bertindak agresif terhadap sesiapa saja yang ditemui.

Rancangan ini kerap dikritik kerana Maury kerap memaparkan imej yang serius serta cuba menasihati tetamu, tetapi sebenarnya dianggap tidak ikhlas untuk membantu serta lebih bersifat talam dua muka. Slogan terkenalnya; 'awak bukan ayah dia!' dikatakan lebih banyak membawa keburukan daripada kebaikan.

Rancangan yang dihasilkan daripada pecahan satu lagi rancangan tabloid 'Jerry Springer Show', The Steve Wilkos Show tercetus ekoran watak hos Steve Wilkos yang kerap kali menjadi pendamai pergaduhan semasa masih bersama Jerry Springer. 'The Steve Wilkos Show' mula ditayangkan pada tahun 2008 dan masih lagi berjalan sehingga kini.

Berbeza dengan rancangan asalnya, 'The Steve Wilkos Show' membawa tema yang hampir serupa dengan Maury di mana dia cuba meletakkan dirinya sebagai solusi di antara dua pihak yang bertelagah. Bagaimanapun, oleh kerana kebanyakan individu yang menyertai rancangan ini mempunyai masalah yang unik, situasi turut sama menjadi hangat.

Walaupun masih bersifat eksploitasi, ada waktu-waktunya di mana Steve berjaya merungkai masalah dalam hidup tetamu mereka dengan menggunakan mesin pengesan penipuan atau juga ujian DNA dalam menentukan kebenaran. Perwatakan Steve juga dilihat lebih ikhlas berbanding Maury dan ini membuatkan lebih ramai rakyat Amerika yang mahu menceritakan masalah mereka tanpa rasa segan.

Bermula di Britain pada tahun 2005 sebelum mula bersiaran dalam versi Amerika Syarikat pada tahun 2011, 'The Jeremy Kyle Show' menampilkan hos Jeremy Kyle yang berpengalaman luas dalam bidang penyiaran. Jeremy terkenal dengan sifatnya yang agak suka melakukan konfrontasi terhadap tetamu yang beliau yakini bersalah.

Sama seperti Steve Wilkos dan Maury Povich, Jeremy cuba meletakkan dirinya sebagai orang tengah dalam membantu tetamu-tetamu yang mempunyai syak wasangka atau rahsia untuk dibongkarkan. Fokus Jeremy lebih kepada masalah-masalah perhubungan. Kebiasaannya pada awal, Jeremy akan memainkan watak yang lebih serius sebelum mula melakukan serangan psikologi yang kerap kali mendapat sorakan penonton.

DIbantu oleh beberapa orang pakar terapi semasa rakaman dilakukan, majoriti tetamu yang hadir membuka kisah mereka mendapat solusi tetapi terpaksa menerima takdir yang berat. Majoriti pengkritik membenci rancangan ini kerana dilabelkan sebagai perosak hidup orang lain yang dipasarkan dalam bentuk rancangan televisyen. Kami pernah menulis tentang salah satu pasangan yang menjadi jemputan rancangan ini dan pengakhirannya sangatlah mengelirukan kita yang berfikiran normal.

Rancangan yang dilabelkan paling kontroversi antara semua rancangan yang mengekploitasi tetamu mereka,'The Jerry Springer Show' merupakan sebuah rancangan yang menampilkan hos Jerry Springer, bekas ahli politik yang menukar kariernya kepada hos televisyen.

Berbeza dengan ketiga-tiga rancangan yang kami senaraikan sebelum ini, The Jerry Springer Show kurang memberikan perhatian pada masalah yang cuba dibawakan, tetapi lebih gemar menjadikan masalah tersebut sebagai punca untuk menimbulkan perbalahan. Kebiasaannya, tetamu-tetamu yang diundang ke rancangan ini pasti akan bertumbuk, sama ada satu lawan satu atau beramai-ramai dengan Jerry Springer akan membiarkan situasi itu berlanjutan.

Hanya selepas keadaan menjadi luar kawalan barulah pengawal-pengawal akan masuk bagi menenteramkan keadaan tetapi Jerry Springer kebiasaannya akan melakukan provokasi, supaya pergaduhan kembali tercetus.

Dalam banyak-banyak rancangan yang cuba mengeksploitasi nasib orang lain, 'To Catch a Predator' merupakan sebuah rancangan yang sangat sukar untuk difahami hala tuju moralnya. Ini kerana disebalik semua eksploitasi yang dilakukan, apa yang berlaku berjaya memenjarakan ramai golongan pedofil sebelum berlaku apa-apa.

Dihoskan oleh pengacara Chris Hansen, rancangan ini menimbulkan perdebatan di kalangan masyarakat Amerika Syarikat kerana kesemua 'mangsa' yang dipaparkan dalam rancangan ini diperangkap oleh penerbit rancangan ini, sebelum ditahan pihak polis.

Walau apa pun pandangan anda terhadap cara pedofil-pedofil ini ditangkap dan dieksploitasi untuk hiburan, rancangan popular yang disiarkan selama 3 musim ini membuka mata orang ramai terhadap masalah sebenar pedofilia di kalangan masyarakat Amerika Syarikat. Terlalu ramai individu lelaki yang kelihatan normal rupanya mempunyai keinginan seksual terhadap gadis bawah umur dan sanggup merealisasikannya.


Bagaimana Sheikh Muszaphar dan Angkasawan Solat di Angkasa?

Sheikh Muszaphar Shukor Al Masrie bin Sheikh Mustapha adalah seorang ahli bedah ortopedik dan merupakan angkasawan pertama Malaysia. Dia telah dihantar ke Stesen Angkasa Antarabangsa dengan menaiki kapal Soyuz TMA-11 bersama-sama anak kapal Ekspidisi 16 pada 10 Oktober 2007 di bawah perjanjian dengan Rusia melalui program Angkasawan.

Namun, Sheikh Muszaphar mempunyai beberapa masalah ketika berada di angkasa . Masalah pertamanya ialah bagaimana dia dapat menentukan arah kiblat ketika ingin menunaikan solat. Ketika Sheikh Muszaphar berangkat dalam lawatan selama 9 hari ke Stesen Angkasa Antarabangsa itu, umat Islam sedang menyambut kehadiran bulan Ramadhan.

Sebagai seorang muslim yang diwajibkan solat ke atasnya, Sheikh Muszaphar memberitahu bahawa dia ingin mengadap ke arah Kaabah yang merupakan kiblat bagi umat Islam ketika ingin menunaikan solat seperti yang terkandung dalam Al-Quran:

Di sinilah timbul kesulitan itu. Dari ISS ini yang jaraknya 220 batu di atas permukaan bumi, kedudukan Kaabah yang merupakan kiblat berubah setiap saat demi saat. Semasa berada di beberapa bahagian orbit stesen angkasa itu, kiblat boleh bergerak hampir 180 darjah setiap kali solat. Jadi bagaimanakah angkasawan pertama Malaysia itu menunaikan solatnya?

Agensi ruang angkasa Malaysia iaitu Angkasa telah mengadakan persidangan bersama 150 saintis Islam dan ulama, setahun sebelum angkasawan negara berlepas ke angkasa. Mereka membincangkan mengenai solat di angkasa dan beberapa persoalan yang lain.

Selepas selesai perjumpaan itu, pihak Angkasa telah mengeluarkan satu dokumen berjudul "Garis Panduan Melakukan Ibadah di Stesen Angkasa Antarabangsa (ISS)" yang memuatkan perincian mengenai cara beristinjak, mengangkat hadas kecil dan besar, menentukan waktu solat, arah kiblat, waktu puasa dan juga menguruskan jenazah. Garis panduan ini telah diluluskan oleh Majlis Fatwa Kebangsaan Malaysia.

Seperti yang ramai sedia tahu bahawa kapal angkasa mengelilingi atau mengorbit bumi setiap 90 minit sekali, 16 kali sehari. Secara logiknya jika 16 peristiwa siang dan malam berlaku sehari, jumlah solat adalah sebanyak 80 waktu.

Ini bermakna dalam satu pusingan yang dilakukan oleh kapal angkasa, waktu siang adalah 45 minit dan malam juga adalah sama. Jika tempoh itu dibahagikan kepada solat lima kali sehari, solat subuh hanya mempunyai masa satu minit sahaja. Ini merupakan masalah kedua bagi angkasawan negara.

Bagi menyelesaikan persoalan ini, Jawatankuasa Fatwa Kebangsaan telah memutuskan bahawa solat di Stesen Angkasa Antarabangsa dilakukan sama seperti di bumi iaitu lima kali sehari.

Berdasarkan laporan yang dikeluarkan itu juga, cara menentukan bahawa arah kiblat harus "berasaskan apa sahaja kemungkinan" untuk para angkasawan. Ia boleh dipraktikkan dengan cara menentukan kedudukan Kaabah, unjuran Kaabah, Bumi dan di mana sahaja ia dilakukan.

Ini membawa kepada masalah yang ketiga buat Sheikh Muszaphar. Terdapat dua kaedah pemahaman untuk menentukan arah kiblat. Kaedah pertama adalah kaedah Bulatan Besar yang biasa digunakan dan satu lagi ialah kaedah garis halus yang jarang digunakan.

Dengan melihat pada peta yang rata dan menggunakan kaedah garis halus (garisan yang memotong sudut yang sama di semua garis bujur), dengan mengambil kira contoh antara Stesen Angkasa Johnson di Houston ke Mekah yang berada di timur barat daya. Dengan mengambil kira juga bahawa stesen angkasa ini berada di kedudukan utara dan barat Kaabah, pergerakan semulajadi ke arah Mekah sepatutnya menghala ke barat daya.

Namun begitu, segalanya berbeza apabila meletakkan garisan yang sama pada peta dunia yang berbentuk bulat. Ini kerana keadaan bumi yang sebenar yang berbentuk bulat dan mempunyai lengkungan. Para saintis Islam sudah mengetahui hal ini sejak dari abad ke-9 lagi bahawa laluan bulatan besar akan memberikan jalan terpendek ke Mekah dari mana sahaja anda berada di dunia.

Namun, beberapa tempat seolah-olah tidak bertentangan. Sebagai contoh umat Islam di Alaska bersembahyang sedikit ke utara. Jadi penggunaan formula bulatan besar yang menjadi asas kepada hampir semua kompas kiblat dalam talian ini yang digunakan bagi menyelesaikan permasalahan ini.

Dr. Kamal Abdali, seorang ahli kartografer yang juga seorang Muslim telah menulis secara meluas tentang menentukan arah kiblat. Ia lebih menyokong formula bulatan besar tetapi menambah bahawa solat tidak sepatutnya terjadi seperti anda sedang melakukan aksi gimnastik dengan bergerak-gerak menghadap kiblat.

Beliau menegaskan bahawa solat di dalam kereta api atau kapal terbang, adalah perlu untuk menetapkan arah kiblat semasa ingin memulakan solat sahaja dan tidak perlu risau tentang perubahan kedudukan kemudiannya.

Namun begitu bagaimana teori ini boleh digunakan di angkasa lepas? Secara kiraannya Sheikh Muszaphar perlu membayangkan ISS dan Mekah berada pada ruang yang sama, sama ada membandingkan tempat di Bumi yang berada betul-betul di bawah stesen angkasa, atau membayangkan Kaabah berada di ruang angkasa lepas, sama seperti kedudukan Kaabah itu di Bumi (pilihan ini disarankan oleh Majlis Fatwa).

Akan tetapi bersolat di angkasa lepas juga membawa kepada masalah lain. Umat Islam biasanya menghadap tanah untuk solat kerana tidak mahu menyamai pengikut ajaran menyembah matahari dan bulan seperti firman Allah SWT:

Bagi permasalahan ini, Dr. Khaleel Mohammed iaitu pembantu professor dalam bidang agama di San Diego State University berpendapat bahawa solat di ruang angkasa adalah sama seperti solat ketika melakukan jihad di mana keadaan dan caranya berbeza daripada biasa. Jadi angkawasan tidak perlu mengikut bulat-bulat cara solat yang biasa dilakukan di bumi kerana ketiadaan graviti.

Angkasawan juga hanya perlu menentukan arah kiblat ketika mengangkat takbir sahaja dan menentukan waktu solat sama seperti waktu di mana dia mula berlepas ke angkasa lepas. Apa yang paling penting ialah solat adalah perkara wajib sekiranya seseorang itu tidak mempunyai sebarang keuzuran syarie.


Kisah Putera Charles Yang Dikatakan Terlalu Manja Dan Tak Pandai Berdikari

Beliau merupakan ayah kepada Putera William dan Putera Harry serta bakal pewaris takhta kerajaan British menggantikan Ratu Elizabeth. Namun, belumpun diangkat menjadi Raja, Putera Charles yang kini berusia 69 tahun sebenarnya sudah lama mempunyai perangai seperti seorang raja di istana.

Dalam sebuah dokumentari baru Amazon Prime iaitu "Serving the Royals: Inside the Firm," putera raja itu dilaporkan hidup bersenang-lenang dan terlalu dimanjakan di Clarence House sehingga para pekerja istana menggelarnya "putera manja."

Bekas butler Puteri Diana, Paul Burrell mengatakan yang beliau telah dibesarkan dalam kehidupan serba mewah, sehingga segala-galanya disediakan untuk Putera Charles dan tidak mempunyai pilihan atau pendapat peribadi seperti orang kebanyakan yang lain.

Baju tidurnya perlu digosok rapi setiap pagi, tali kasutnya juga perlu digosok sehingga leper, penutup tab mandi perlu berada pada kedudukan yang khusus dan suhu air juga perlu berada dalam keadaan suam.

Pembantu valet Charles juga perlu memicit ubat gigi sepanjang satu inci di atas berus giginya setiap hari.

Malah, menurut Paul, pernah terjadi suatu peristiwa apabila Charles membuat panggilan kepadanya dari perpustakaan. Charles memberitahu yang sepucuk surat dari Ratu Elizabeth telah terjatuh ke dalam bakul sampah di tepinya dan meminta Paul datang segera untuk mengutip surat itu semula.

Sementara itu, buku "Rebel Prince, The Power, Passion and Defiance of Prince Charles" yang ditulis oleh Tom Bowers baru sahaja dikeluarkan pada bulan Mac 2018. Penulisan yang terhasil daripada temu bual dengan lebih 120 orang berbeza ini juga ada memberikan gambaran tentang permintaan-permintaan luar biasa daripada putera raja itu.

Buku itu mendedahkan kisah bagaimana Putera Charles ingin menghadiri jamuan makan malam di rumah rakannya yang terletak di Timur Laut England. Tuan rumah dimaklumkan lebih awal bahawa seorang pembantu akan tiba dengan sebuah trak untuk menghantar barang-barang khusus untuk kegunaan Putera Charles. Barangan yang dibawa adalah seperti set lengkap bilik tidur Charles dan Camilla, termasuklah katil ortopedik dan linen tempat tidur sendiri.

Selain itu, pekerjanya juga membawa sebuah radio kecil, beberapa gulung tisu tandas jenama Kleenex Premium Comfort, wiski Laphroaig, beberapa botol air minuman dan dua landskap Pergunungan Scotland. Putera Charles juga dilaporkan akan sentiasa membawa tempat duduk tandasnya sendiri ke mana sahaja beliau pergi dan akan menukar pakaian sehingga lima kali sehari.

Pada tahun 2015, satu laporan mendakwa yang putera raja British ini hanya akan bersetuju untuk bertemu dengan pihak media sekiranya mereka menandatangani sebuah kontrak setebal 15 muka surat.

Antara klausa yang terdapat dalam kontrak tersebut adalah hak milik mutlak pihak istana untuk mengedit bahan media dan sekiranya mereka tidak berpuas hati dengan kandungan, mereka berhak untuk menghalangnya daripada disiarkan atau dihebahkan.

Satu pendedahan yang agak baru juga menceritakan bagaimana proses panjang menyeterika sehelai kain cadar bersaiz bujang sahaja bagi keluarga diraja ini memakan masa sehingga 60 minit dan kain cadar ini tidak boleh mempunyai sebarang kesan kedutan selepas digosok.

Pendedahan itu dibuat melalui satu segmen dalam dokumentari "Queen of the World" yang memaparkan bagaimana proses untuk memastikan linen tempat tidur Putera Charles dan Camilla berada dalam keadaan cantik sempurna bagi perjalanan mereka ke Kanada di mana mereka menginap di Rideau Hall di Ottawa, iaitu kediaman rasmi bagi jeneral gabenor negara itu.

Menurut ketua pengurusan kediaman itu, Christine MacIntyre, terdapat cadar istimewa yang khusus hanya boleh digunakan oleh ahli keluarga diraja dan ia disimpan rapi serta hanya dibawa keluar apabila mereka berada di situ sahaja. Setiap helai cadar mengambil masa lebih satu jam untuk diseterika.

Selepas menempuhi perjalanan yang panjang, mereka akan dimanjakan dengan sebuah katil yang tidak terasa seperti katil di hotel dan seolah-olah berada di dalam bilik tidur sendiri.


Berapakah Anggaran Kos Untuk Memiliki Kapal Terbang Peribadi?

Penulis sebenarnya menyimpan impian nak mempunyai sebuah kapal terbang sendiri. Maklumlah, kesesakan jalan raya di bandar yang didiami penulis agak teruk sehingga memerlukan tambahan masa lebih 1 jam hanya untuk perjalanan 5 minit ketika jalan lengang di waktu malam.

Walaupun memiliki helikopter sendiri juga merupakan satu opsyen yang baik, tetapi kapal terbang pada penulis lebih ekonomikal dalam jangka masa panjang kerana kelajuannya yang lebih pantas.

Cuma persoalannya, berapakah kos yang diperlukan untuk memiliki sebuah kapal terbang atau pesawat peribadi? Apakah bayaran yang perlu dibayar bagi menjadikan penulis seorang pemilik pesawat peribadi?

Model kapal terbang Cessna 172 yang dikatakan model paling laris bagi milikan persendirian dalam bentuk baru dianggarkan sekitar RM1.6 juta. Sekiranya kita sanggup untuk memiliki model terpakai, harganya pula dianggar berada disekitar RM120 ke RM150 ribu bergantung kepada tahun, kapasiti dan kualitinya. Ada model lain yang lebih murah tetapi hanya mampu membawa seorang sahaja dengan harga sekitar RM35,000 ke RM64,000 tetapi tak seronoklah terbang seorang diri.

Kapal terbang tidak boleh disimpan di rumah melainkan kita mempunyai landasan dan hangar sendiri. Ada beberapa perkhidmatan hangar disediakan di negara kita di beberapa lokasi lapangan terbang. Harganya pula bergantung kepada saiz hangar serta perkhidmatan yang disediakan. Sebagai contoh - ada sebuah hangar di lapangan terbang Subang dijual pada harga RM8 juta. Ada juga yang dikenakan sewa bulanan sebanyak RM32 ribu sebulan. Kesemua hangar yang ada, dijual dengan cara milikan sementara atau 'leasehold' bergantung kepada tempoh milikan.

Setiap tahun, semua pesawat peribadi perlu melalui proses pemeriksaan yang wajib dilakukan, dalam menjamin keselamatan pesawat tersebut. Jadual penyelenggaraan pula bergantung kepada jarak perjalanan, dengan capaian jarak penerbanga tertentu telah dilakukan, memerlukan pemeriksaan wajib dilakukan.

Sekiranya pesawat hanya diletakkan di hangar, pemeriksaan satu kali setahun tetap wajib dilakukan. Kos pemeriksaan dianggarkan sekitar RM2000 ke RM4200 untuk sekali pemeriksaan dan itu belum dikira sekali kos penggantian alat ganti.

Walau bagaimanapun, pihak yang mengendalikan pemeriksaan dan penyelenggaraan mengakui kos di Malaysia dua kali ganda lebih murah berbanding dengan jiran kita, Singapura. Jadi kita untung.

Sama seperti kenderaan lain, kapal terbang juga memerlukan insurans bagi melindungi kerosakan yang mungkin berlaku bergantung kepada polisi perlindungan yang diambil. Tidak banyak perkhidmatan insurans yang menawarkan insurans kapal terbang di negara kita.

Mengambil contoh syarikat AIG, mereka menawarkan perkhidmatan perlindungan ke atas kapal terbang bergantung kepada risiko yang ada. Selain itu mereka juga akan meletakkan harga perlindungan bergantung kepada jenis kapal terbang serta lokasi di mana kapal terbang itu disimpan.

Oleh kerana itu tidak ada harga tetap yang didedahkan untuk mengetahui berapakah kos insurans pesawat di Malaysia, kita rujuk harga insurans luar sajalah. Untuk kapal terbang kecil di luar negara, caj perlindungan yang dikenakan adalah sekitar RM5000 ke RM8400 setahun.

Untuk setiap penerbangan, ada beberapa perkara yang perlu diambil kira. Yang pertama sudah tentulah kos minyak. Untuk setiap penerbangan selama 1 jam bagi pesawat kecil, penggunaan minyaknya dianggarkan berada pada kadar 18 ke 38 liter. Minyak untuk pesawat pula berbeza kerana minyaknya datang daripada jenis 'U.S. Gulf Coast Kerosene-Type Jet Fuel' yang lebih mahal sedikit berbanding minyak biasa.

Selain itu pesawat perlu menukar minyak hitam setiap empat bulan atau 50 jam penerbangan - mana satu yang sampai terlebih dahulu. Kebiasaannya, sebuah pesawat kecil memerlukan 3 ke 4 kali pertukaran minyak hitam setahun. Bagaimanapun, minyak ini mudah untuk didapati kerana Petronas dan Shell membekalkan minyak-minyak ini kepada penyelenggara.

Kos untuk penggunaan lapangan terbang juga perlu diambil kita. Untuk setiap pesawat yang mendarat, pemilik pesawat akan dikenakan bayaran khas mengikut syarat operator lapangan terbang. Sebagai contoh, KLIA mengenakan caj pendaratan sebanyak RM3.90 satu kilogram untuk setiap pesawat yang mahu mendarat yang mempunyai berat bawah 5000kg.

Semakin berat pesawat, semakin tinggilah kadarnya. Apabila sesebuah pesawat melebihi kadar berat tertentu, akan ada satu amaun caj tetap yang akan dikenakan untuk setiap pesawat yang mendarat yang belum dimasukkan caj mengikut kiraan berat per kilogramnya.

Semua kiraan ini diandaikan dengan anda sendiri menerbangkan pesawat itu. Sekiranya kita perlu melantik juruterbang bagi menerbangkan kita, kami tidak ada maklumat berkenaan berapakah caj yang dikenakan. Bagaimanapun, setelah melihat sendiri purata gaji bulanan juruterbang Malaysia yang berada sekitar RM117,916 setahun - kami rasakan kos itu tidaklah layak untuk dikatakan rendah.

Dengan semua kos yang diperlukan ini, kini penulis boleh faham kenapa ada pesawat-pesawat yang ditinggalkan begitu saja di KLIA.

Artikel ini adalah olahan semula artikel 'Economics of Owning a Small Plane' yang diterbitkan pada 13 Oktober 2018.


Sejarah Perayaan Halloween dan Larangannya Terhadap Umat Islam

Halloween ialah perayaan tahunan yang disambut pada 31 Oktober. Perayaan ini berasal daripada festival Samhaim yang disambut oleh kaum Celtic purba di mana masyarakat pagan ini akan membakar unggun api dan memakai kostum untuk menghalau hantu.

Pada kurun ke-8, Pope Gregory Ketiga mengisytharkan 1 November sebagai hari untuk memperingati para Santo (saints). Lama-kelamaan,unsur tradisi Samhain mula diserap ke dalam Hari Santo. Lewat petang hari sebelumnya dikenali sebagai All Hallows Eve, diikuti dengan Halloween. Tahun demi tahun, Halloween berkembang menjadi hari cuti yang padat dengan aktiviti "muslihat atau belanja" (trick or treat), mengukir labu serta berkumpul beramai-ramai sambil memakai kostum.

Sejarah perayaan Halloween bermula dengan sambutan Samhain (sebutan: sow-in) oleh kaum Celt purba sekitar 2,000 tahun yang lalu. Kaum Celt yang berasal dari lokasi yang kini dikenali sebagai Ireland/Scotland menyambut tahun baru setiap 1 November.

Ia menandakan berakhirnya musim panas serta musim menuai dan bermulanya musim sejuk suram yang sering dikaitkan dengan kematian manusia. Kaum yang menganut ajaran paganisme ini percaya pada malam sebelum tahun baru, sempadan antara alam manusia dan alam roh menjadi samar-samar. Jadi, pada setiap malam 31 Oktober mereka akan mengadakan sambutan Samhain kerena dipercayai roh orang yang sudah mati turun semula ke bumi.

Selain menyebabkan kesusahan dan merosakkan tanaman, kehadiran roh alam ghaib ini dipercayai memudahkan tugas Druids, atau paderi Celt, untuk membuat ramalan tentang masa hadapan. Bagi masyarakat ini yang terlalu bergantung kepada alam semula jadi yang sering bergolak, tilikan Druids ini merupakan sumber penting untuk hidup dengan selesa dan mencari arah ketika menghadapi musim sejuk yang gelap.

Untuk memperingati peristiwa ini, Druids akan membina unggun api yang besar di sebuah kawasan yang boleh menghimpunkan penduduk. Mereka akan berkumpul untuk membakar tanaman dan mengorbankan haiwan untuk menjamu dewa Celt. Semasa sambutan, mereka akan memakai kostum yang terdiri daripada kepala dan kulit haiwan dan akan berbicara tentang harta kekayaan masing-masing.

Setelah sambutan tamat, mereka akan membakar pula perdiangan rumah masing-masing menggunakan bahan bakar daripada unggun api suci yang telah dipadam untuk melindungi mereka sepanjang musim sejuk.

Menjelang 43 Tahun Masihi, Empayar Rom telah menakluki majoriti wilayah Celt. Sepanjang tempoh 400 tahun memerintah tanah Celt, dua perayaan yang berasal dari Rom telah digabungkan dengan sambutan Samhain kaum Celt.

Perayaan pertama ialah Feralia, iaitu satu hari di penghujung Oktober di mana orang Rom secara tradisinya akan memperingati peristiwa kematian manusia manakala perayaan kedua ialah hari untuk memperingati Pomona iaitu dewi buah-buahan dan pokok Rom. Simbol dewi Pomona ialah buah epal dan penggabungan sambutan ini dengan Samhain mungkin menjelaskan tradisi menggigit epal terapung yang masih dipraktikkan dalam perayaan Halloween hari ini.

Pada 13 Mei 609 Tahun Masihi, Pope Boniface Keempat mendedikasikan Pantheon di Rom bagi menghormati para mubaligh Kristian yang mati menderita kerana memperjuangkan agama serta mengadakan jamuan pada hari All Martyrs Day di gereja Barat. Pope Gregory Ketiga kemudian mengembangkan sambutan ini bukan hanya kepada para 'syahid' malah meliputi para santo dan mengubah tarikh sambutan menjadi 1 November dan dipanggil All Saints Day.

Menjelang kurun ke-9, pengaruh Kristian tersebar ke wilayah Celt di mana ia akhirnya bergabung dan mengambil alih ritual lama Celt. Pada 1000 Tahun Masihi, pihak gereja memilih 2 November sebagai Hari Roh untuk memperingati mereka yang telah mati. Dipercayani pihak gereja membuat percubaan ini untuk menggantikan festival sambutan orang mati yang disambut Celt dengan cuti yang dipersetujui pihak gereja sahaja.

Hari Roh, atau All Souls Day, disambut mirip dengan Samhain, iaitu dengan pembakaran unggun api besar-besaran, perarakan dan pemakaian kostum sebagai santo, malaikat dan syaitan.

All Saints Day juga dikenali sebagai All-hallows atau All-hallowmas yang disadur daripada penggunaan Bahasa Inggeris lama "Alholowmesse" yang bermakna All Saints Day. Malam sebelumnya pada mulanya digelar All-Hallows Eve yang akhirnya menjadi Halloween pada hari ini.

Sudah terang lagi nyata bahawa sejarah sambutan perayaan Halloween ini bertentangan dengan nilai syariah dan prinsip Islam. Pada tahun 2015, Majlis Agama Islam Wilayah Persekutuan melalui Irsyad Al-Fatwa ke-91 telah menjelaskan bahawa hukum menyambut Halloween adalah haram di sisi Islam.

Hal ini bertepatan dengan sabda Rasulullah S.A.W yang melarang umat Baginda daripada meniru atau membuat sesuatu menyerupai orang kafir:

قَالَ رَسُولُ اللَّهِ صلى الله عليه وسلم : مَنْ تَشَبَّهَ بِقَوْمٍ فَهُوَ مِنْهُمْ

Maksudnya: "Telah berkata Rasulullah S.A.W : Sesiapa yang menyerupai sesuatu kaum, maka mereka tergolong dalam golongan itu." Riwayat Abu Daud (4031)

Tambahan pula, tradisi dan sambutan Hari Halloween ini mengandungi unsur tasyabbuh (menyerupai orang kafir) yang boleh merosakkan akidah tanpa kita sedari. Segala perbuatan dan perkataan yang diamalkan semasa sambutan perayaan ini akhirnya boleh menjadi ibadat dan adat yang menyimpang daripada ajaran Islam.

Menurut Dr. Maza, amalan tasyabbuh ini jika ia diikuti dengan iktikad seperti golongan ini, maka boleh jatuh kufur. Namun, jika ia dibuat sekadar suka-suka atau melakukan tanpa niat yang kufur, amalan tersebut tetap haram dan berdosa jika disambut.

Mungkin kita melihat sambutan Halloween ini hanyalah sekadar suka-suka memakai kostum, menonton filem seram dan bergembira mengumpulkan manisan bersama anak-anak. Walau bagaimanapun, harus diingatkan bahawa sebagai orang Islam, kita dilarang meniru atau menyerupai apa-apa sahaja yang dikhususkan untuk agama lain atau sesuatu yang khusus bagi mana-mana puak yang menimbulkan imej negatif terhadap Islam.

Janganlah kita terlalu ingin mengikut budaya Barat sehingga sanggup membenarkan perkara yang dilarang.


Ini Teknik Masakan Yang Wajib Dikuasai Chef dan Tukang Masak Profesional

Anda rajin memasak? Jika ya tahniah kerana hanya orang yang suka memasak tahu betapa indahnya pengalaman memasak ni pada jiwa seseorang. Apatah lagi bila apa yang kita masak tu menjadi dan orang yang makan pun puas hati.

Masyarakat kita ni biasanya memasak majoritinya menggunakan hanya beberapa teknik, seperti menggoreng, merebus dan beberapa teknik lain untuk menghasilkan masakan. Walau demikian sekiranya kita kumpulkan teknik-teknik masakan yang ada diseluruh dunia, agak banyak juga teknik masakan yang ada.

Mungkin ada yang pernah anda cuba, mungkin ada yang sangat asing pada anda. Berikut adalah kompilasi teknik-teknik masakan yang ada dan sedang diamalkan oleh chef-chef, tukang masak dan ibu-bapa di seluruh dunia.

Teknik masakan secara amnya boleh dibahagikan kepada dua kategori iaitu 'teknik masakan basah' dan 'teknik masakan kering.'

Masakan basah melibatkan penggunaan bahan-bahan cecair sama ada air atau apa saja jenis cecair lain seperti santan, cuka, susu, stok daging dan apa saja lah bahan cecair. Teknik masakan kering pula adalah apabila tukang masak tidak menggunakan bahan-bahan cecair untuk dicampurkan ke dalam masakannya.

Teknik menggoreng menggunakan minyak walaupun digunakan minyak dalam masakan tetap dianggap sebagai teknik masakan kering kerana minyak yang digunakan tidak dikira sebagai sebahagian daripada bahan makanan.

Merebus ni ramai yang guna rasanya. Terutamanya mereka yang gemarkan mee segera. Digunakan khas dalam memasak makanan seperti pasta, kentang, nasi, kacang, sayur dan bermacam lagi.

Mencelur pula hampir serupa tekniknya seperti merebus tetapi perbezaannya yang ketara adalah makanan hanya akan diletakkan sekejap saja dalam air yang panas atau menggelegak.

Merebus separuh masak adalah teknik yang digunakan untuk memudahkan kita menyediakan setengah jenis makanan, agar lebih masak bila dicampurkan dengan bahan lain yang terlalu cepat masak. Sebagai contoh, lobak merah lambat masak berbanding sawi, jadi kita rebus dulu lobak itu separuh masak untuk dicampurkan ke dalam sawi supaya kedua-duanya masak sekata.

Pernah dengar orang yang suka 'poach eggs'? Teknik 'poaching' ini banyak digunakan masyarakat barat untuk menghasilkan telur yang masak di luarnya tetapi kuningnya cair dan panas. Teknik 'poaching' memerlukan air yang tidak menggelegak digunakan serta sangat sesuai untuk memasak telur, ikan dan sayur secara perlahan.

Merenih adalah teknik yang berada di tengah-tengah rebus dan rebus bawah tahap didih. Biasanya sup dihasilkan dengan teknik ini di mana suhunya dibiarkan berada pada tahap sederhana supaya isinya masak tanpa mengurangkan jumlah sup dengan banyak.

Memasak dengan stim memerlukan kita mempunyai perkakas yang yang akan memerangkap stim daripada air yang akan dididihkan. Banyak makanan boleh dihasilkan dengan teknik ini seperti ayam, ikan, sayur dan juga nasi.

'Stewing' merupakan teknik campuran merebus dan mengukus di mana bahan seperti daging atau ikan itu akan direbus di dalam kuah yang sudah disediakan terlebih dahulu. Kuah itu akan dituang agar menenggelami bahan masakan dan biarkan dalam keadaan tertutup supaya dapat masak dengan sekata.

Membakar adalah teknik di mana bahan masakan akan dimasak menggunakan udara panas di dalam kebuk terbuka atau tertutup. Pelbagai jenis makanan dapat dihasilkan dengan membakar seperti roti, kek, pastri dan lain-lain.

Hampir serupa dengan membakar tetapi istilah ini digunakan apabila kita memasak bahan berasaskan daging. Boleh dilakukan menggunakan ketuhar atau dimasak dalam keadaan api terbuka, penulis pernah menghabiskan seekor 'roast chicken' seorang diri.

Teknik ini jarang diamalkan masyarakat kita. Digunakan oleh sesetengah masyarakat luar dalam penyediaan masakan berasaskan ikan, ikan tadi akan dicelup ke dalam mentega cair dengan herba serta rempah. Gabungan ikan, mentega dan rempah yang melekat pada ikan tadi akan diletakkan pada kuali leper yang panas sehinggalah bahagian luarannya seakan-akan hendak hangus. Ayam juga boleh digunakan dalam resipi ini.

Memerangkan adalah teknik yang akan digunakan apabila kita mahu memasak sesuatu dengan cepat. Turut sama digelarkan 'caramelization', memerangkan adalah teknik di mana kita mahu membakar bahagian luaran makanan supaya ada bahagian-bahagian perang dipermukaannya. Dilakukan tanpa minyak, bahan-bahan seperti sayur atau daging sangat sesuai untuk dimasak dengan teknik pantas ini.

Berbeza dengan gorengan sebenar, 'saute' dilakukan dengan kadar minyak yang sedikit dan dilakukan dalam jangka masa yang singkat. Teknik saute kebiasaannya dilakukan dengan bahan yang sudah dipotong kecil-kecil untuk memudahkannya masak dengan cepat. Makna saute pula diambil daripada perkataan Perancis yang bermaksud 'lompat' di mana bahan-bahan dalam kualit tadi tidak akan duduk diam kerana perlu digerakkan bagi mengelakkannya terlebih masak.

Teknik gorengan ni rasanya seorang tahu. Cuma gorengan terbahagi kepada dua iaitu gorengan jeluk atau dalam (deep fry) dan gorengan kilas (stir fry).

Gorengan jeluk memerlukan keseluruhan bahan masakan seperti ayam terbenam sepenuhnya di dalam minyak panas pada suhu yang tinggi. Gorengan kilas pula adalah gorengan-gorengan ringkas yang tidak memerlukan teknik seperti 'saute'. Ketika kita menggoreng telur atau daging burger, itu adalah teknik gorengan kilas.


10 Peninju Terhebat Dunia yang Perlu Anda Kenal

Tinju ialah sejenis sukan terkenal yang memperkenalkan kita dengan ahli tinju hebat dengan kemahiran dalam gelanggang yang amat mengagumkan. Petinju dianggap hebat apabila mereka sangat kuat, tidak boleh dikalahkan, boleh menumpaskan petinju lain dengan cepat dan mudah, memenangi banyak gelaran dunia dan menjadi mimpi ngeri bagi pihak lawan.

Siapakah ahli tinju yang dianggap paling hebat dalam dunia? Antara nama yang biasa kita dengar adalah seperti Mike Tyson, Sugar Ray Robinson dan Muhammad Ali. Sebenarnya ramai lagi petinju yang mempunyai kehebatan setanding mereka. Kami kongsikan antara 10 petinju terhebat sepanjang zaman yang berbahaya dan sangat digeruni

Floyd Mayweather Jr. ialah salah seorang petinju terhebat sepanjang zaman yang tidak pernah dikalahkan sepanjang kerjayanya. Mayweather telah memenangi 15 gelaran dunia dengan rekod kemenangan 50-0. Bahkan, dia juga memenangi kejohanan bersiri dalam empat bahagian berat yang berbeza.

Peninju legenda ini juga telah memenangi anugerah The Fighter of the Year daripada majalah The Ring sebanyak dua kali dan Anugerah ESPY sebagai peninju terbaik sebanyak enam kali. Beberapa majalah, laman web dan media menamakan dia sebagai peninju terhebat sepanjang zaman.

Dengan 50 kemenangan, 27 daripadanya diperolehi menerusi knockout tanpa sebarang kalah atau seri. Pada tahun 2012 hingga 2015, dia merupakan atlet yang menerima bayaran paling tinggi di dunia.

Mayweather terkenal dengan kemahiran pertempurannya yang agresif hanya apabila berada dalam keadaan bahaya sahaja. Kemahiran terkenalnya itu ditunjukkan ketika berlawan dengan Shane Mosley, di dalam perlawanan bukan heavyweight paling laku dijual dalam sejarah dunia tinju.

Julio César Chávez adalah seorang peninju terhebat Mexico dan juga antara yang terhebat sepanjang zaman. Dia dikenali dengan tumbukan jitunya yang kuat, serangan pada badan, mempunyai rahang yang kuat dan sering menekan pihak lawannya. ESPN telah menyenaraikan dia di kedudukan nombor 24 dalam senarai "50 peninju terhebat sepanjang zaman".

Chávez dianggap peninju yang hebat kerana telah menjadi juara dunia sebangak 6 kali dalam 3 bahagian berat berbeza. Dia juga menyandang gelaran juara kelas super featherweight WBC dari tahun 1984 hingga 1987.

Dalam kesemua 115 perlawanannya, dia mempunyai rekod 109 menang dan kalah hanya enam kali. 86 kemenangannya diperolehi melalui knockout. Apa yang menakjubkan dia tidak pernah kalah selama 90 perlawanan awalnya dengan rekod 89 menang dan 1 seri. Chávez juga dikenali dengan nama samaran Mr. K.O.

George Foreman adalah seorang peninju hebat yang telah menang terhadap Joe Frazier dengan knockout untuk memenangi gelaran juara dunia. Peninju profesional ini juga pernah memenangi pingat emas dalam kategori heavyweight pada Sukan Olimpik 1968 yang diadakan di Mexico City.

Daripada 81 perlawanannya, Foreman yang juga dikenali dengan "Big George" ini hanya kalah sebanyak 5 kali sahaja. Dalam 76 kemenangannya, 68 daripadanya datang daripada kemenangan knockout. Pertubuhan Penyelidikan Tinju Antarabangsa (IBRO) telah menobatkan Foreman sebagai peninju ke-8 terhebat sepanjang zaman.

Setelah bersara dari tinju profesional pada tahun 1977 sejurus kalah kepada Jimmy Young, Foreman telah membuat kemunculan semula pada tahun 1987 dan berjaya memenangi gelaran kelas heavyweight dunia pada 1994 ketika berumur 45 tahun. Pada waktu itu dia berjaya mengalahkan Michael Moorer yang berusia 27 tahun untuk meraih gelaran WBA dan IBF.

Sugar Ray Leonard sememangnya salah seorang peninju terhebat sepanjang masa. Pada tahun 1987, dia berjaya mengalahkan Marvin "Marvelous" Hagler untuk memenangi gelaran juara WBC dalam kelas middleweight dan dianggap sebagai perlawanan tinju profesional terhebat sepanjang zaman.

Dia adalah sebahagian daripada "The Fabulous Four", sekumpulan 4 orang peninju terhebat yang sering bertempur sesama sendiri pada tahun 1980-an. Mereka berempat adalah sama hebat dan sama bahaya. Mereka ialah Roberto Duran, Thomas Hearns, Marvin Hagler dan Sugar Ray Leonard sendiri.

Namun, Sugar Ray Leonard berjaya memenangi semua pertarungan di antara mereka semua. Dia telah berada dalam persada tinju selama 20 tahun lamanya dan berjaya memenangi gelaran dunia dalam lima bahagian berat yang berbeza. Majalah The Ring telah menobatkan dia sebagai Peninju Tahunan sebanyak dua kali pada 1979 dan 1981. Dia juga digelar sebagai "Peninju Sepanjang Abad" pada tahun 1980-an.

Joe Louis adalah seorang yang peninju yang mempunyai penumbuk jitu. Dia berada pada kedudukan pertama dalam senarai "100 tumbukan paling hebat sepanjang masa" oleh majalah The Ring. Joe Louis merupakan antara peninju kategori heavyweight paling hebat.

Dia juga merupakan juara dunia pada tahun 1937 hingga 1949. Daripada keseluruhan 69 pertarungan profesionalnya, Louis menang sebanyak 66 kali dengan 52 daripadanya melalui knockout. Antara rekod terhebatnya adalah mengalahkan 23 orang lawan dalam 27 pertarungan merebut gelaran juara, termasuk lima kali menjadi juara dunia.

Pada tahun 1941, dia telah memenagi Anugerah Sugar Ray Robinson dan pada tahun 2005 pula dia dinobatkan sebagai peninju heavyweight terbaik sepanjang masa oleh Pertubuhan Penyelidikan Tinju Antarabangsa (IBRO).

Manny Pacquiao atau terkenal dengan panggilan "Pac-Man" tidak asing lagi dalam dunia tinju pada masa sekarang. Dia merupakan peninju yang sangat hebat kerana merupakan yang pertama menjadi juara dunia lapan bahagian kejuaraan dunia.

Pac-Man juga diketahui telah memenangi sebanyak 11 gelaran utama dunia dan juga peninju pertama yang memenangi kejohanan bersiri dalam lima kelas berat yang berbeza. Dia dinobatkan sebagai peninju terbaik tahunan sebanyak tiga kali pada 2006, 2008 dan 2009 oleh majalah The Ring.

Bahkan, beberapa lagi agensi sukan seperti BWAA, WBC, WBO telah menamakan dia sebagai "Peninju Terbaik Dekad ini" pada tahun 2000-an. Majalah, laman web dan media lain seperti ESPN, Sports Illustrated, Sporting Life, Yahoo! Sport, About.com, BoxRoc dan The Ring pula telah menamakan Pacquiao sebagai peninju terbaik sehinggalah dia kalah pada tahun 2012.

Muhammad Ali adalah salah seorang tokoh sukan paling terkenal di dunia. Muhammad Ali malah merupakan inspirasi kepada atlet lain, mempunyai kisah kontroversinya tersendiri dan cemerlang sejak dari awal kariernya lagi.

Dia pernah memenangi pingat emas dalam kategori light heavyweight pada sukan Olimpik Musim Panas 1960 di Rom, Itali. Pada tahun 1964 ketika berusia 22 tahun, dia memenangi gelaran juara WBA, WBC dan juga kejuaraan lineal.

Muhammad Ali juga merupakan satu-satunya yang menerima anugerah majalah The Ring sebagai peninju tahunan sebanyak enam kali. Selain itu, dia juga memenangi beberapa anugerah dan gelaran lain.

Muhammad Ali mempunyai tindak balas yang sangat cepat, pergerakan kaki dan tangan yang laju dan terkenal dengan gaya tinju ortodox di mana dia akan melepaskan tumbukan pada sudut yang tidak dijangka. Tumbukan Muhammad Ali pernah diukur memiliki kekuatan sebanyak 1000 paun.

Rocky Marciano terkenal sebagai peninju hebat kerana gaya pertempuran, stamina dan dagunya yang keras. Banyak ahli sejarah tinju mengganggap Marciano sebagai peninju terbaik dalam sejarah. Sebanyak 49 pertarungan yang dimenanginya, 43 diantaranya diperolehi melalui kemenangan knockout.

Marciano tidak pernah kalah sebarang pertarungan dan rekod itu amat menakjubkan. Peninju hebat ini memegang gelaran juara bagi kelas heavyweight dari tahun 1952 hingga 1956. Rocky Marciano juga menjadi insirasi untuk siri filem Rocky lakonan Sylvester Stallone.

Pada tahun 2006, ESPN telah mengadakan undi dan menobatkan perlawanan Marciano dengan Walcott pada tahun 1952 merupakan kemenangan knockout terbaik dalam sejarah. Marciano juga menerima beberapa anugerah lain seperti Anurgerah Sugar Ray Robinson pada tahun 1962 dan banyak lagi.

Sugar Ray Robinson adalah seorang peninju profesional Amerika yang dikenali sebagai peninju terhebat dalam sejarah. Dengan 200 pertarungan, Robinson telah menang sebanyak 175 perlawanan di mana 108 daripadanya melalui knockout, kalah 19 dan seri 6.

Dia bermula menjadi peninju profesional seawal usia 19 tahun dan telah menjadi peninju pertama dalam sejarah dengan memenangi lima divisi kejuaraan dunia. Dia terkenal dengan tindak balasnya yang sangat cepat dan tumbukan knockout yang begitu berbahaya dari segala sudut. Malah, dia mahir menggunakan kedua-dua belah tangannya dengan kelajuan yang sama.

Bahkan, Muhammad Ali dan Joe Louis pun menganggapnya sebagai peninju terhebat. Pada tahun 2007, ESPN telah menobatkan Robinson sebagai peninju pertama dalam senarai "50 peninju terhebat sepanjang zaman". Beberapa media dan agensi lain turut mengiftiraf dia sebagai salah seorang jaguh terbaik dan dia sering menjadi inspirasi kepada peninju hebat yang lain.

Mike Tyson adalah seorang peninju yang mempunyai tumbukan yang sangat kuat, ganas, berbahaya dan laju, menjadikannya sebagai peninju terhebat dunia sepanjang masa. Tyson juga menjadi peninju termuda untuk memegang gelaran juara WBA, WBC dan IBF ketika berusia 20 tahun, 4 bulan dan 22 hari.

Peninju hebat ini memenangi 19 perlawanan pertamanya dengan knockout dan 12 daripadanya diperolehi pada pusingan pertama. Dia juga berjaya mempertahankan gelaran juaranya daripada pencabar sebanyak 9 kali. Dia mendapat pelbagai jolokan seperti "Kid Dynamite, "Iron" dan "Baddest Man on the Planet".

Mike Tyson hanya pernah kalah sebanyak 6 perlawanan sahaja sepanjang kariernya dan merupakan seorang peninju terbaik dalam kelas heavyweight. ESPN meletakkan dia sebagai nombor 1 dalam "Tumbukan paling padu dalam sejarah heavyweight". Sebuah filem berjudul Tyson (1995) telah diterbitkan menerangkan biografinya semasa era kegemilangan peninju ini pada tahun 80-an dan 90-an.

Peninju kontroversi ini juga popular kerana kemenangan comeback yang terkenal dan berjaya memenangi gelaran juara WBA dan WBC pada tahun 1996 dan menjadi satu-satunya peninju yang berjaya memenangi gelaran juara semula setelah kehilangannya.


7 Konspirasi Dan Kesan Besar Bencana Nuklear Fukushima Sehingga Hari Ini

Mungkin ramai yang tahu tentang bencana nuklear Fukushima yang berlaku pada tahun 2011 namun ramai yang sudah melupakannya dan menganggap ia tak lebih daripada tragedi Chernobyl atau Pulau Three Mile.

Namun, ia masih memberikan impak sehingga hari ini terutamanya melibatkan air di sekitar loji nuklear yang masih sangat radioaktif.

Saintis-saintis Jepun hanya berada pada tahap permulaan untuk memahami masalah sebenar akibat tragedi ini dan perjalanan untuk menyelesaikan masalah ini masih sangat jauh.

Apa yang berlaku di Fukushima ini mungkin lebih buruk berbanding Chernobyl dan kemungkinan mengambil masa berdekad-dekad untuk kita mengisytiharkan situasi ini tidak lagi berada pada tahap bahaya.

iluminasi.com kongsikan 7 fakta mengejutkan tentang kesan tragedi nuklear Fukushima.

Tak sah jika berlakunya sesuatu bencana itu tanpa melibatkan teori-teori konspirasi yang tak masuk akal namun kedengaran seperti sesuatu yang "cool".

Seorang lelaki bernama Jim Stone yang tidak dapat disahkan kredibilitinya telah mendakwa dirinya sebagai bekas pegawai keselamatan negara dan memberitahu bahawa dia pernah bekerja dalam bidang kejuruteraan, serta percaya dia tahu perkara sebenar di sebalik tragedi ini.

Menurut Jim, Jepun sebenarnya sedang mengusahakan uranium yang diperkaya untuk membantu Iran yang merupakan musuh Israel, dalam mencipta senjata nuklear yang akan menghancurkan mereka.

Sudah tentu orang-orang Yahudi tak akan duduk diam mengenai perkara ini jadi mereka mula memasang bom di fasiliti Fukushima dan juga menanamnya di dasar lautan.

Selepas melakukan helah ini, Jim mendakwa Israel menunggu untuk berlakunya gempa bumi dan menggunakannya untuk menutup niat jahat mereka dalam meletupkan bom-bom tesebut yang kemudiannya mencetuskan tsunami yang sangat dahsyat.

Dan sudah pasti terdapat beberapa sebab mengapa teori ini tak masuk akal. Sebab pertama adalah tsunami tersebut terbukti terjadi secara semulajadi.

Ia juga tak masuk akal untuk mengatakan bahawa Israel mampu meletupkan fasiliti Jepun tanpa dikesan dengan jelas dan tanpa pihak Jepun melaporkan kepada mana-mana komuniti antarabngsa.

Sebenarnya, ia adalah logik untuk mengatakan bahawa ia berlaku secara semulajadi namun orang ramai lebih suka mempercayai teori-teori konspirasi ini kerana ia agak menarik.

Jepun terkenal dengan kemahiran mereka dalam menghasilkan robot, namun sejak kebelakangan ini mereka jauh lebih tercabar dalam hal ini berbanding sebelum ini.

Mereka telah ditugaskan untuk menghasilkan robot yang boleh melalui kawasan fasiliti yang tercemar dengan sisa nuklear dan melihat keadaan rod bahan api termasuk kerosakan-kerosakan yang lain.

Selepas beberapa tahun dan selepas kehilangan banyak robot yang rosak akibat kesan radiasi yang luar biasa yang mana boleh membunuh manusia dalam masa beberapa minit, akhirnya mereka berjaya membina satu robot yang mampu untuk mendekati rod bahan api di dalam fasiliti tersebut.

Walau bagaimanapun, masalahnya adalah ini hanyalah satu permulaan sahaja. Walaupun mereka berjaya membuat robot dipercayai mampu membantu dalam hal ini, namun ini bermakna mereka masih perlu menyelesaikan masalah itu sendiri.

Sekiranya masa 6 tahun diperlukan untuk menghasilkan sebuah robot yang hanya mampu berfungsi untuk mendapatkan gambaran jelas tentang keadaan rod bahan api di dalam fasiliti itu, kemungkinan besar kita perlu menunggu lebih lama untuk Jepun menghasilkan robot-robot yang mampu berfungsi dengan baik bagi membersihkan apa yang patut.

Jepun mungkin perlu melabur lebih banyak lagi dalam penyelidikan robotik kerana masalah ini tidak akan selesai dengan sendirinya dan teknologi semasa mereka adalah tidak memadai.

Ramai orang bimbang bahawa pembersihan ini boleh mengambil masa bertahun-tahun namun pakar-pakar telah memberi amaran bahawa ia mungkin lebih buruk daripada yang kita sangkakan.

Anggaran semasa adalah ia boleh mengambil masa kira-kira empat dekad dan ini hanya jika kita tidak berhadapan dengan apa-apa masalah baru serta usaha pembersihan terus berjalan dengan lancar sepanjang masa.

Ini menimbulkan masalah besar bagi Jepun kerana ia merupakan pengalihan jangka panjang ke atas ekonomi mereka yang tidak memberikan mereka sebarang kejuntungan, mewujudkan rasa tidak percaya yang berterusan dan menjadikannya sukar bagi orang untuk mempertimbangkan penggunaan kuasa nuklear di masa hadapan.

Kerajaan Jepun berharap mereka boleh mula menghantar rakyatnya kembali ke sana namun dengan usaha pemulihan yang dijangka mengambil masa beberapa dekad, ia mencetuskan beberapa masalah lain yang menyebabkan lebih banyak pemindahan keluar dilakukan.

Walau bagaimanapun, Jepun adalah sebuah pulau kecil dengan penduduk yang besar dan mereka pasti mahu menggunakan kawasan tersebut semula secepat mungkin.

Mereka yang tinggal di negara lain mula bimbang apabila mendengar tentang perkara ini kerana apa-apa bencana nuklear yang tidak dibendung sepenuhnya dapat memberi kesan nuklear ke seluruh dunia.

Tak lama selepas tragedi Fukushima, satu grafik mula tersebar dengan dakwaan bahawa awan radiasi dari bencana itu sedang bergerak ke seluruh dunia dan sampai ke Amerika Utara, di mana ia akan mencemari segala-galanya.

Kini, terbukti tidak ada awan raksasa atau gelombang radiasi dan zarah radioktif tersebut tidak mampu bergerak dengan pantas.

Walau bagaimanapun, kedua-dua kumpulan penyelidik dan kumpulan warga tempatan yang ingin mengesan radiasi ini telah menghabiskan masa dua tahun mengumpul sampel air dan menguji kesan radiasi secara berterusan.

Maklumat yang diperolehi menunjukkan bahawa hanya 2 tahun diperlukan oleh mana-mana radiasi dari Fukushima untuk sampai ke pantai di Amerika Utara.

Walaupun sesetengah orang mungkin menganggap ini sebagai satu sebab untuk berasa cemas, namun jumlah radiasi yang larut dalam air tidak dianggap begitu berbahaya oleh para saintis.

Kini, walaupun ia bukan alasan untuk menggelabah, ia masih membuktikan bahawa bencana ini boleh memberikan kesan global dan jika air buangan nuklear Jepun bergerak lebih pantas serta tidak dirawat, mungkin kita akan melihat lebih banyak kesan yang menakutkan.

Kebanyakan orang beranggapan bahawa bencana ini sebagai bahagian paling dahsyat dari keseluruhan tragedi apabila ia melibatkan jumlah nyawa yang terbunuh. Namun, ia tidaklah seperti yang disangkakan.

Walaupun tsunami yang berlaku telah mengambil nyawa 1,600 orang mangsa, namun kesan daripada bencana ini telah menyebabkan kesan yang lebih teruk terhadap loji kuasa nuklear dan terhadap mereka yang tidak sempat untuk meninggalkan kediaman di Fukushima.

Kira-kira 300,000 penduduk terpaksa meninggalkan bandar tersebut dan mencari tempat baru untuk dihuni sekurang-kurangnya sehingga bencana ini diselesaikan dengan sepenuhnya.

Tekanan disebabkan pemindahan, kekurangan bantuan perubatan dan makanan serta kes bunuh diri telah melonjakkan angka kematian.

Walaupun ia tidaklah begitu banyak, namun kaji selidik mendapati bahawa lebih daripada 1,600 orang terbunuh hanya disebabkan oleh pemindahan sahaja dan bukannya disebabkan oleh bencana awal.

Lebih malang, ia menunjukkan rancangan kerajaan yang teruk mampu menyebabkan kesan yang lebih buruk berbanding tsunami.

Disebabkan tragedi ini, Jepun mempunyai sedikit masalah berkenaan dengan air bawah tanah yang tercemar. Mereka percaya mereka telah berjaya mengeluarkan kebanyakan elemen radioaktif, tetapi tritium masih kekal dan ia akan terus wujud untuk tempoh beberapa tahun.

Pada masa yang sama, mereka mempunyai kira-kira sejuta tan bahan ini di kawasan sekitar dan tidak tahu apa yang perlu dilakukan dengannya.

Sesetengah orang telah mencadangkan supaya ia dibuang ke dalam lautan begitu sahaja. Bagaimanapun, pengkritik dari dalam dan luar Jepun menganggap itu adalah idea yang sangat tak masuk akal.

Kesan terhadap pembuangan jumlah radioaktif yang sangat banyak ke dalam laut tidak diketahui dan kita tak boleh ambil risiko hanya sebab ingin menguji kesannya.

Mereka yang mencadangkannya berkata mereka perlu melakukannya sekiranya sesuatu akan berlaku yang menyebabkan tangki air meletup, seperti bencana alam seterusnya.

Buat masa ini, Jepun masih menangguh rancangan ini mungkin kerana melepaskan banyak air yang tercemar dengan bahan radioaktif secara sekaligus dianggap melanggar perjanjian antarabangsa malah merupakan satu tindakan yang boleh menyebabkan tercetusnya perang.

Apabila bencana Fukushima berlaku, ramai orang merasakan bahawa Jepun benar-benar tidak bertanggungjawab kerana memiliki fasiliti nuklear di lokasi yang sangat bahaya dan terdedah.

Perspektif kebanyakan orang adalah Jepun sepatutnya lebih tahu bahawa bencana seperti ini mungkin boleh terjadi dan perlu lebih bersedia.

Malah, negara ini sangat biasa dengan kejadian gempa bumi dan tsunami. Walau bagaimanapun, kebiasaan mengalami tragedi seperti ini mungkin tak cukup bagi mereka kerana gempa bumi dan tsunami sekuat ini tidak pernah berlaku dalam sejarah mereka.

Jepun mempunyai rekod hampir 200 gempa bumi yang mencapai lebih dari 7.0 magnitud. Malangnya, gempa bumi yang mencetuskan tsunami yang mengerikan itu berskala 9.0, sekaligus menjadikannya gempa bumi terkuat yang pernah dialami Jepun dan gempa bumi keempat terkuat dalam sejarah dunia yang direkodkan.

Ini tidak bermakna orang Jepun bertanggungjawab sepenuhnya namun ia memberi penjelasan tertentu tentang mengapa budaya yang sangat biasa dengan gempa bumi dan tsunami ini terkesima apabila dilanda dengan sesuatu yang tak pernah mereka alami.


Top 10 Teh Paling Mahal Di Dunia

Teh dianggap sebagai salah satu minuman tertua di dunia. Tidak ada tempat di planet ini di mana teh tidak dihidangkan.

Sepanjang zaman pelbagai jenis teh digunakan sebagai elemen penting dalam perayaan, minuman upacara atau bahkan menjadi rutin untuk meluangkan masa bersama rakan-rakan.

Terdapat juga beberapa peristiwa penting dalam sejarah yang berkaitan secara langsung dengan teh. Sebagai contoh Perang Opium Pertama atau Parti Teh Boston yang terkenal, yang mencetuskan Perang Revolusi Amerika.

Tidak dinafikan bahawa teh adalah minuman yang teranam dalam banyak budaya, walaupun sejarah menunjukkan bahawa minum teh berasal dari China.

Hari ini, terdapat banyak jenama teh yang dihasilkan dan diminum oleh ramai pencinta teh di seluruh dunia, menunjukkan bahawa teh adalah perniagaan yang berkembang pesat.

Namun, terdapat teh yang boleh menjadi tersangat mahal mengikut keadaan tertentu dan iluminasi.com kongsikan 10 teh paling mahal di dunia.

Teh yang popular ini terkenal dengan warna serta rasa yang sangat istimewa dan kuat.

Ditanam di tengah-tengah Himalaya sekitar 5,000 hingga 8000 kaki di atas paras laut, daun teh ini dituai dan dihantar ke Estet Teh Makaibari, di Darjeeling, India yang merupakan kilang teh pertama di dunia.

Gorreana berbangga menjadi ladang tertua dan satu-satunya perkebunan teh yang masih beroperasi di Eropah.

Antara produk-produknya yang sangat eksklusif termasuklah Teh Leaf Black Leaf yang sangat mahal.

Daun teh Broken diperbuat daripada daun tertentu dan ia mempunyai warna tembaga yang lembut dan diperkaya dengan aroma buah.

Ketika mana kebanyakan daun teh melalui proses penggilingan, namun daun teh Gyokuro tidak. Sebaliknya, daunnya dilindung daripada matahari selama dua minggu sebelum dituai.

Fasa ini menyerap kandungan asid amino daun yang memberikan teh ini mempunyai rasa yang lebih manis serta aroma yang unik.

Daun teh Gyokuro ditanam di daerah Uji, Jepun dan harganya $ 650 per kilo.

Ya, nama teh ini menjelaskan sendiri jenis teh ini. Ia diperbuat daripada najis serangga yang diberi makan daun teh di Taiwan. Para petani menggunakan penyepit kecil dan gelas pembesar untuk mengutip najis-najis tersebut kerana ia tersangat kecil.

Jenis teh ini dikatakan telah dihasilkan pada abad ke-18 sebagai hadiah kepada Maharaja China iaitu Qianlong.

Harga yang mahal untuk jenis teh ini sebenarnya tidak menghairankan kerana daunnya disembur dengan emas 24 karat.

Walaupun teh ini mendapat warna emasnya secara artifisial, ia masih sesuai untuk digunakan oleh manusia. Proses penuaiannya juga membuatkan harganya melonjak tinggi.

Petani memotong daun teh ini dari pokok yang renek menggunakan gunting emas. Penuaian hanya dilakukan pada satu hari setiap tahun, menjadikan tunas teh emas kuning ini sangat sangat jarang dan sukar didapati.

Teh oolong yang diperkaya ini mendapat namanya sebagai penghormatan kepada Guan Yin, seorang dewa dalam agama Buddha yang dikenali sebagai dewa rahmat.

Daunnya segar dan berwarna emas cerah. Dikatakan bahawa daun ini boleh dibancuh sebanyak tujuh kali sebelum rasa kuat kacang berangan yang unik hilang.

Disebabkan ini, dalam pasaran hari ini, sekilo daun Tieguanyin Teh bernilai RM12,554 sekilogram.

Dibuat lebih daripada 500 tahun yang lalu, teh ini dinamakan sempena legenda Greek iaitu Narcissus, walaupun daunnya ditanam dan dituai di Gunung Wuyi, di Wilayah Fujian di China.

Kotak khas untuk membungkus teh ini dieksport dari China ke Singapura dan dihantar ke Hong Kong di mana ia dijual kepada pengumpul teh Cina.

Bagi mereka yang suka minuman eksotik, Teh Panda Dung adalah sangat sempurna sebagai hidangan yang untuk menghangatkan hari-hari mereka yang sejuk.

Dibuat dari najis panda yang diberi makan dengan daun teh dan buluh liar, dikatakan teh tahi ini panda kaya dengan nutrisi dan antara yang termahal di dunia.

Kandungan beg ini terdiri daripada Teh Silver Tips Imperial yang sudah menjadi jenis daun teh yang mahal. Tetapi apa yang menjadikan produk ini lebih istimewa ialah pembungkusannya.

Setiap beg dihasilkan dengan 280 butir berlian dan merupakan buatan tangan oleh tukang berlian Boodles. Produk istimewa ini adalah untuk memperingati ulang tahun ke-75 syarikat.

Sangat sukar untuk membayangkan dan menghadam bahawa daun teh boleh bernilai jutaan ringgi. Tetapi bagi mereka yang berada dalam perniagaan teh, ini adalah kenyataan.

Untuk harga daun teh termahal di dunia diungguli oleh daun Da-Hong Po yang bernilai RM5 juta sekilogram.

Ini adalah disebabkan oleh jenis teh ini telah ditanam sejak zaman Dinasti Ming dan telah diisytiharkan sebagai harta negara oleh kerajaan China.

Biasanya diberikan sebagai hadiah kepada individu-individu penting seperti tokoh, orang-orang terhormat, dan selebriti, proses membuat Da-Hong Pao Tea kekal menjadi rahsia yang dijaga ketat oleh orang Cina.


Sejarah Platform Audio Paling Popular Satu Ketika Dahulu - Winamp

Adalah tidak lengkap sejarah audio digital jika tidak menyebut Winamp.

Bagi yang tak tahu, Winamp adalah pemain media yang direka untuk pelbagai platform termasuk Microsoft Windows, Mac OS dan Android.

Pemain media ikonik hasil ciptaan Nullsoft ini adalah yang paling popular ketika "revolusi mp3" pada awal abad ke-21 ini dan telah mencapai mencapai status budaya di kalangan generasi komputer yang menyukai muzik.

Antara sebab utama Winamp menjadi pilihan adalah mudah untuk digunakan, keupayaan penyesuaian dan senibina plug-in yang kuat yang menjadi trend sehinggakan masih dapat dilihat dalam aplikasi hari ini.

Versi yang sepatutnya telah dikemas kini sering menawarkan fungsi yang yang lebih rendah (downgrade) atau dipenuhi dengan iklan-iklan (adware) membuatkan pengguna sering memilih untuk kekal dengan versi ketinggalan zaman.

Namun disebalik perkara itu dan agak unik dalam sejarah pembangunan aplikasi, Nullsoft sering memilih untuk mendengar aduan-aduan ini dan membatalkan pembangunan yang menelan masa hampir 2 tahun untuk memberikan tumpuan kepada mengemas kini versi lama yang lebih popular.

Winamp dihasilkan pada April 1997 oleh Justin Frankel dan Dmitry Boldyrev dari syarikat Nullsoft untuk Windows.

Winamp bukanlah pemain MP3 pertama untuk Windows sebaliknya perisian yang dikenali sebagai Winplay3 adalah satu-satunya pemain media yang boleh memainkan MP3 untuk Microsoft Windows ketika itu, yang dikeluarkan pada tahun 1995.

Ia menjadi popular disebabkan oleh dipenuhi dengan CD dan MP3 cetak rompak.

Versi awal Winamp menampilkan fungsi yang sangat asas, namun versi 0.92 yang dilancarkan sebaga perisian percuma (freeware) pada Mei 1997 lebih dikenali dengan bingkai Windows standard dan bar menu serta lampu hijau bercahaya.

Versi 1.0 telah dikeluarkan pada Jun 1997 dan menyempurnakan penampilan klasik Winamp dengan penambahan penyamaan grafik, editor senarai main (playlist) dan penganalisis frekuensi mudah.

Pada pertengahan hingga akhir tahun 1990-an, Nullsoft terus mengembangkan Winamp.

Penyemakan semula utama merangkumi versi 1.4 dan 1.5 yang ditambah beberapa paparan antara muka pengguna dan penambahbaikan kegunaan, serta osiloskop untuk memaparkan bentuk gelombang trek yang sedang dimainkan.

HTTP Streaming juga ditambah untuk memenuhi ketibaan stesen Radio Internet.

Antara contoh kontroversi yang timbul adalah, dengan versi 1.5 di mana Nullsoft menukar lesen dari perisian percuma ke perisian kongsi (shareware).

Ini bermakna pengguna mempunyai 14 hari untuk menggunakan perisian secara percuma namun terpaksa membayar selepas tempoih tamat dengan yuran sebanyak $10 untuk menggunakannya.

Berita baik untuk pemaju ini adalah ramai yang memutuskan untuk membayar yuran yang dianggap tidak begitu mahal ini.

Sementara itu, Winamp 1.6 pula menyampaikan keupayaan penyesuaian perisian dengan sokongan plug-in.

Nullsoft sebagai sebuah syarikat menerima pendaftaran rasmi pada tahun 1998 dan perisian Winamp mula memberikan ganjaran kewangan yang baik untuk mereka.

Ini disebabkan oleh reputasi Winamp sebagai pemain mp3 paling lengkap yang terdapat di pasaran pada ketika itu.

Tetapi lebih banyak masalah telah berlaku dan pada Mac 1999, PlayMedia memfailkan tuntutan mahkamah persekutuan terhadap Nullsoft.

Playmedia telah diberikan injunksi oleh Hakim Persekutuan, namun tuntutan mahkamah itu diselesaikan di luar mahkamah dengan segera dengan perjanjian pelesenan dan kerahsiaan.

Akibatnya, Nullsoft beralih kepada penyahkod ISO dari Fraunhofer Gesellschaft, pemaju format MP3.

Pada Jun 1999, Nullsoft telah dibeli oleh AOL dengan harga RM335 juta dan menjelang Jun 2000, pemain media ini melepasi jumlah 25 juta pengguna berdaftar.

Pada Ogos 2002, versi utama seterusnya (WinaMP3) menandakan pemisahannya daripada kod dasar Winamp 2 dengan ejaan WinaMP3.

Ia juga menawarkan banyak ciri termasuk penulisan semula pangkalan data dan perpustakaan media.

Tetapi versi 3 tidak popular di kalangan pengguna kerana ia mengalih keluar sokongan plug-in dan rangka (skins) termasuk aduan pengguna mengenai perisian baru ini yang bermasalah seperti lebih perlahan, menggunakan banyak memori atau ruang cakera.

Pengguna yang masih setia dengan Winamp telah beralih kepada versi 2 sebagai tunjuk perasaan.

Winamp versi 5 dilancarkan pada tahun 2003 dan versi 5.5 pada tahun 2007.

Pada 20 November 2013, AOL mengumumkan akan menutup Winamp.com dan perisian ini tidak lagi boleh didapati untuk muat turun serta tidak disokong oleh syarikat ini selepas tarikh tersebut.

Keesokan harinya, laporan mengatakan bahawa Microsoft berbincang dengan AOL untuk membeli Nullsoft. Walaupun diumukan, namun laman sesawang Winamp tidak ditutup seperti yang dirancangkan.

Pada Januari 2014, radio atas talian Belgium, Radionomy membeli jenama Nullsoft termasuk Winamp dan SHOUTcast, namun jumlah bayaran tidak dedahkan.

TechCrunch melaporkan penjualan Winamp dan SHOUTcast bernilai di antara RM21 hingga RM41 juta, dengan AOL memegang 12% saham dalam Radionomy.

Pada 15 Oktober 2018, CEO Radionomy, Alexandre Saboundjan mengumumkan bahawa Winamp versi baru iaitu Winamp 6 akan dilancarkan pada tahun 2019.

Ketika ini tiada maklumat terperinci tentang bagaimana rupa bentuk versi baru ini, termasuklah perkhidmatan mana yang akan menyokong perisian ini atau bagaimana versi baru aplikasi ini akan bekerjasama dengan aplikasi seperti Apple Music, Spotify atau platform audio yang lain.


Belajar Teknik Close Sale Paling Senang Dan Terbukti Berkesan

Bagi anda yang baru sahaja berjinak-jinak dalam perniagaan online, menyertai kursus perniagaan atau seminar marketing/pemasaran yang mahal, pasti membuatkan anda hampir berputus asa untuk berniaga bukan? Kerana bukan semua orang mampu dan memiliki simpanan yang banyak untuk dikeluarkan bagi mendapatkan ilmu perniagaan atas talian.

Namun jangan khuatir, kerana masih terdapat banyak cara untuk anda belajar selok-belok pemasaran dan teknik "close sale" dari pakar-pakar pemasaran tanpa perlu menghadiri sesi/kelas yang dianjurkan. Idea asal teknik ini adalah hasil buah fikiran saudara Habibol dan iluminasi.com mengolah semula supaya maklumat disampaikan dengan lebih cantik dan tersusun dalam bentuk artikel.

Di laman sosial, ramai individu yang mengaku diri mereka pakar atau lebih mesra dipanggil "sifu" pemasaran walaupun kita sendiri tak pasti apa pencapaian yang pernah mereka lakukan dalam dunia perniagaan. Kenalpasti mereka ini, dan ikutilah mereka.

Cuba anda selidik apa yang mereka jual? Atau apa yang mereka bantu pasarkan di alam maya ini (secara online). Kalau mereka tidak menjual apa-apa kecuali sekadar menjual air liur sahaja, abaikan terus dan ubah fokus anda pada sifu marketing yang lain.

Medium disini bermaksud apa jua platform yang digunakan, tidak kiralah laman sosial seperti Facebook, Instagram, ataupun Shopee. Seeloknya cari medium pemasaran mereka yang bergelar HQ (HeadQuarters). Biasanya HQ ini diselia oleh individu kanan yang sangat rapat dengan sifu marketing itu tadi. Ataupun boleh jadi sifu pemasaran itu yang menyelia dan menguruskan sendiri urusan jual beli pada medium HQ ini.

Hubungi nombor yang diberikan pada medium pemasaran itu tadi. Berpura-puralah sebagai seorang pembeli. Dari sini, belajarlah teknik close sale yang mereka lakukan. Kemukakan pelbagai soalan dan catat semua perbualan atau respon yang diberikan.

Langkah 4 diulangi pada medium pemasaran atau individu sifu jerung yang lain. Perlu diingati, jangan lakukan teknik ini pada peniaga kecil. Lakukan pada "sifu" dan "jerung" sahaja. Jangan ganggu peniaga kecil nak berniaga, ganggu sifu tidak mengapa.

Semua maklumat yang anda telah dapat sebelum ini, kumpulkan dan olah ayat-ayat respon dari sifu pemasaran itu menjadi ayat anda sendiri. Jadi sekarang, anda tidak perlu pening kepala untuk memikirkan apa teknik rahsia yang digunakan sifu-sifu pemasaran di luar sana. Ayat close sale yang anda sudah sediakan pun sudah dikira level "sifu".

Jadi anda sudah boleh mula berniaga dan bersedia dengan semua persoalan-persoalan yang bakal dikemukakan oleh pelanggan atau bakal pembeli produk anda. Kalau teknik ini menjadi, anda juga sudah boleh menjual air liur dengan mengadakan seminar "teknik close sale paling power meroket" dan claim diri anda sebagai sifu.


5 Pengeluar Pesawat Kapal Terbang Terbaik di Dunia

Apabila berlaku sesuatu insiden melibatkan penerbangan, selain daripada mengetahui berapakah jumlah penumpang yang terselamat atau terkorban dan sebab kenapa insiden itu berlaku, salah satu perkara yang akan diberikan perhatian adalah pengeluar pesawat tersebut.

Ini kerana pihak pengeluar pesawat akan turut sama menjalankan siasatan bagi mengenalpasti punca berlakunya tragedi-tragedi. Menjadi pengeluar pesawat memerlukan sesebuah syarikat itu memikul amanah yang sangat tinggi, dalam memastikan keselamatan mereka yang bakal menaiki produk-produk mereka.

Berikut adalah lima pengeluar pesawat terkenal di serata dunia yang diyakini produk mereka serta mempunyai reputasi yang baik di kalangan pengguna-pengguna pengangkutan udara.

Kini didaftarkan di bawah syarikat European Aeronautic Defence and Space Company atau EADS dan menggunakan jenama Airbus, jenama ini beroperasi dalam tiga divisyen iaitu pengeluaran pesawat komersial, pesawat ketenteraan dan angkasa serta helikopter. Airbus berpusat di Leiden, Belanda dengan penurusannya pula ditempatkan di Toulouse, Perancis.

Airbus memulakan perniagaan pada tahun 1970 dengan pembukaan Airbus Industrie GIE. Tujuan penubuhan Airbus pada awalnya adalah untuk mewujudkan sebuah konsortium milik Eropah yang dapat bersaing dengan beberapa syarikat milik Amerika Syarikat seperti Boeing, McDonnell Douglas dan Lockheed. Perbincangan di antara kerajaan Perancis, Jerman Barat dan United Kingdom mengambil masa 3 tahun sebelum Airbus berjaya ditubuhkan.

Kapal terbang pertama milik Airbus adalah sebuah model yang dinamakan A300, yang mula digunakan pada tahun 1972. Mampu memuatkan lebih 260 orang penumpang dalam satu masa, A300 mampu terbang sejauh 7,540 km dengan satu tangki dan muatan penuh. Produk Airbus yang paling terkenal pula adalah model A380 yang merupakan pesawat penumpang terbesar di dunia.

Bombardier Aerospace adalah anak syarikat kepada Bombardier Inc. yang berpusat di Quebec, Kanada. Ditubuhkan pada tahun 1989 melalui penggabungan beberapa buah syarikat, teknologi yang digunakan oleh Bombardier datang daripada gabungan pengalaman-pengalaman pembuat kapal terbang Short Brothers di Ireland, syarikat Amerika bernama Learjet serta sebuah syarikat bekas subsidiari Boeing yang dimiliki mereka, iaitu de Havilland Aircraft of Canada.

Bombardier telah pun menjalinkan kerjasama dengan syarikat pembinaan kapal terbang Airbus pada tahun 2017, bagi pembangunan model siri C jenama Bombardier dalam meningkatkan keupayaan produk mereka. Hasil daripada kerjasama itu, Bombardier dan Airbus kini memiliki sebuah unit perkongsian yang dipasarkan oleh Airbus sebagai model A220, sebuah pesawat saiz sederhana yang mampu memuatkan 100 ke 150 tempat duduk.

Pesawat keluaran Bombardier tidak mensasarkan kapasiti yang tinggi, dengan modelnya yang paling terkenal iaitu CRJ700-1000 kini banyak digunakan oleh China Express Airlines, Garuda Indonesia dan juga banyak lagi syarikat kapal terbang komersial lain.

Nama Cessna kerap kedengaran dalam media negara kita kerana pesawat keluaran mereka memang banyak digunakan sama ada secara komersial ataupun persendirian. Ditubuhkan oleh Clyde Cessna pada tahun 1911, perusahaan kecil-kecilan beliau akhirnya menjadi satu syarikat pada tahun 1927.

Terkenal sebagai pengeluar pesawat bersaiz kecil dan ringan, Cessna menjadikan model perniagaan tersebut kekal sehingga ke hari ini walaupun sudah bertukar-tukar pemilik beberapa kali - dalam memenuhi permintaan peminat pesawat kecil. Model Cessna 172 adalah pesawat paling banyak dikeluarkan di antara semua jenis pesawat dan diiktiraf sebagai pesawat paling berjaya dalam pasaran.

Model tersebut masih dijual sehingga ke hari ini dan apa yang lebih mengagumkan, model itu telah pun dijual sejak tahun 1956. Sangat terkenal dengan ketahanannya, model Cessna 172 memegang rekod dunia terbang tanpa henti dalam tempoh 64 hari, 22 jam 19 minit dan 5 saat yang dicatatkan pada 4 Disember 1958 sehingga 7 Februari 1959.

Memulakan perniagaan sebagai sebuah pembina kapal terbang tentera, Grumman Aircraft Engineering membina kapal terbang bertaraf perniagaan pertama mereka di Bethpage, New York. Dinamakan dengan nama Gulftsream I (GI) sempena nama arus yang melanda kawasan pantai Florida, GI menjalankan penerbangan pertama pada 14 Ogos 1958 serta membawa 12 orang penumpang.

Kejayaan Gulfstream I yang mensasarkan penerbangan bercorak mewah sesuai dengan ahli perniagaan, mendapat sambutan menggalakkan dan pembinaan model-model baru iaitu GII dan GIII dijalankan. Bermula tahun 2002, model-model Gulfstream mula menggunakan sistem penamaan dengan nombor Hindu-Arabik bagi memudahkan pengguna mengenalpasti setiap model mereka.

Ketika ini semua pesawat Gulfstream adalah pesawat-pesawat mewah dengan kapasiti tertinggi hanyalah untuk menerbangkan 19 orang. Model terbesar mereka iaitu Gulfstream G650 dilancarkan pada tahun 2008 mampu terbang sejauh 13,890km dalam satu perjalanan. Tetapi hanya orang-orang tertentu sajalah yang boleh merasai pengalaman menaiki kapal terbang keluaran Gulfstream ni.

Nahas pesawat Lion Air penerbangan JT610 memang mengejutkan kita semua, apatah lagi apabila diberitakan pesawat yang terhempas di lautan itu baru saja dua bulan tiba di Indonesia untuk berkhidmat. Walaupun insiden itu mungkin sedikit sebanyak akan menimbulkan kontroversi terhadap pengeluar pesawat Boeing - reputasi mereka sebenarnya sangat kukuh dan menjadi salah satu daripada dua pengeluar pesawat terbesar dunia.

Boeing diasaskan oleh William E.Boeing yang membuka kilang kapal terbangnya di Seattle pada tahun 1910 atas nama Pacific Aero Products Co. Memanfaatkan pengalamannya dalam bidang pertukangan dan perkayuan, Boeing menggunakan kemahirannya dalam rekaan struktur kapal terbang dengan berkesan. Kapal terbang beliau yang pertama hasil kerjasama dengan seorang jurutera bernama George Westerveld dilancarkan pada bulan Jun 1916 dengan nama B&W (Boeing & Westerveld).

Kini, Boeing dikatakan adalah pengeluar pesawat terbesar dunia berpusat di Renton, Washington dengan tiga program utama mereka dibahagikan kepada tiga lokasi iaitu di Renton di Washington, Everett di Seattle dan Charleston di Carolina mengikut siri-siri model pengeluaran. Model paling laris keluaran Boeing adalah pesawat 737. Sebanyak 10,200 unit telah dikeluarkan sejak tahun 1967 dan menjadi model paling popular untuk penerbangan komersial di serata dunia.


5 Bahasa Penting Yang Telah Pupus Dan Lenyap Ditelan Zaman

Bahasa adalah ciptaan manusia dan oleh itu, ia mempunyai jangka hayat tertentu. Bahasa yang kita gunakan iaitu Bahasa Melayu adalah bahasa utama keluarga Austronesia yang dituturkan di Malaysia, Brunei, Indonesia dan Singapura.

Satu bentuk bahasa yang dikenali sebagai Proto-Melayu telah mula dituturkan di Borneo sekurang-kurangnya pada tahun 1000 SM dan menjadi perdebatan sebagai bahasa nenek moyang semua bahasa Malaya yang berikutnya.

Nenek moyang bahasa ini iaitu Proto-Malayo-Polynesian, dari keturunan bahasa Proto-Austronesian, mula terpecah dari sekurang-kurangnya menjelang tahun 2000 SM.

Ia mungkin akibat daripada pengembangan bangsa Austronesia ke Maritim Asia Tenggara dari pulau Taiwan.

Namun, beberapa bahasa yang telah mati atau lenyap dari muka Bumi berjaya berkembang menjadi bahasa lain dan hidup di dalam bahasa baru.

Manakala yang lainnya hilang tanpa jejak membuatkan kita tidak tahu bagaimana ia dipertuturkan satu ketika dahulu. iluminasi.com kongsikan 5 bahasa yang telah lenyap ditelan zaman.

Bahasa Inggeris, Rusia, Farsi, Bengali, Albania, dan Kurdish merupakan antara bahasa yang mempunyai asal-usul dari bahasa Proto-Indo-Eropah (PIE), yang telah dibina semula dengan mengesan sejarah keturunannya.

Ia membantu kerana keturunan-keturunan ini terdiri daripada keluarga linguistik yang paling produktif di dunia.

Satu-satunya masalah adalah PIE sangat kuno sehingga ia mendahului penulisan iaitu wujud sebelum wujudnya tulisan dan sehingga kini masih terdapat 3 jenis bunyi yang tidak diketahui cara untuk menyebutnya.

Ini adalah bunyi yang tidak terdapat dalam kebanyakan bahasa Indo-Eropah yang lain, oleh itu hipotesis yang paling diterima menyamakan dengan sebutan-sebutan tertentu yang terdapat dalam bahasa Arab.

Walaupun dilanda kontroversi, PIE kekal sebagai satu bahasa yang  berpengaruh yang merupakan warisan umum bagi semua yang bercakap bahasa Indo-Eropah moden.

Ketika zaman kegemilangannya, bahasa peradaban Lembah Indus di Timur Tengah moden dianggarkan telah digunakan oleh lebih dari lima juta orang.

Masyarakat moden yang menghairankan ini, yang mempunyai sistem kerja paip dan pembetungan yang berfungsi dan ekonomi yang kompleks telah bertahan dari kira-kira tahun 3300 hingga 1300 Sebelum Masihi.

Bahasa ini serta tamadun Lembah Indus telah memasuki tempoh kemerosotan kebudayaan yang masih tidak dapat dijelaskan, meninggalkan skripnya tidak diiktiraf dengan tiada keturunan yang diketahui.

Kaitan dengan keluarga bahasa Indo-Eropah dan Dravidian masih menjadi kontroversi terutama untuk alasan politik.

Nasionalis Hindu adalah penyokong kuat hipotesis Indo-Eropah, sedangkan kaum nasionalis Tamil menyokong hipotesis Dravidic, kerana bahasa Tamil adalah bahasa Dravidic.

Meroit, juga dikenali sebagai Kushitic, adalah bahasa tamadun Nubia lama di Kush iaitu Sudan moden.

Ia diketahui melalui sumber-sumber Mesir dan jelas dipengaruhi oleh budaya Mesir, tetapi orang Kushi mengembangkan skrip mereka sendiri yang berbeza dari hieroglif atau Demotic.

Meskipun skrip itu ditafsirkan pada tahun 1911, namun ia kelihatan mustahil untuk diterjemahkan. Percubaan untuk menghubungkannya dengan bahasa Sudan moden terutama dari keluarga Afro-Asiatik dan Nilo-Saharan telah menemui jalan buntu.

Tanah Dacia, yang hampir sama dengan Romania zaman moden, adalah benteng kebudayaan pahlawan yang ditakluk oleh orang Rom selama pemerintahan Maharaja Trajan pada abad pertama.

Meskipun orang Rom tidak menghapuskan bahasa Dacia, namun penduduk Dacia dan Moesia menggunapakai bahasa Latin.

Walaupun beberapa nama tempat dan perkataan Romania berasal dari bahasa Dacian, akan tetapi bahasa itu telah lenyap pada abad keenam atau ketujuh.

Orang Dacia bertutur dalam beberapa bahasa Indo-Eropah tetapi kebanyakannya telah lenyapp. Ia amat sukar untuk dibina semula kerana hanya terdapat satu inskripsi bertulis sahaja yang terselamat.

Percubaan telah dilakukan untuk mengaitkan bahasa Dacian dengan bahasa Thracia atau Phrygia, bahkan kepada bahasa Albania zaman sekarang.

Namun, adalah jelas bahawa bahasa Albania adalah keturunan Illyrian, menjadikan bahasa Dacia sebagai cabang yang mati daripada kalangan bahasa Indo-Eropah.

Anda akan berfikir bahawa dengan membakar sebahagian besar Eropah dan sebilangan besar Asia, menjatuhkan Empayar Rom dan memperoleh gelaran "hukuman Tuhan" cukup untuk membuatkan orang berminat untuk memahami bahasa anda.

Malangnya, orang Hun langsung tidak peduli untuk menterjemahkan bahasa mereka kepada penulisan. Orang Hun adalah orang nomad yang tinggal di Asia Tengah, Caucasus, dan Eropah Timur di antara abad ke-4 dan abad ke-6.

Hanya beberapa perkataan sahaja yang masih bertahan setelah dikumpulkan oleh para cendekiawan Rom.

Oleh itu, terdapat perdebatan yang berterusan mengenai bagaimana untuk membina semula bahasa yang digunakan oleh Huns.

Hipotesis-hipotesis lazim yang dibuat telah mengaitkan kaum Hun dengan nomad Xiongnu yang merupakan negara jiran utara Han Cina.

Seperti kaum Hun, Xiongnu mungkin buta huruf dan semua yang kita tahu tentang mereka telah direkodkan oleh jiran-jiran mereka yang mana sangat takutkan mereka.

Ia masih boleh dibahaskan sama ada Hunnic adalah bahasa Turkik, Altaic, Indo-Eropah, atau juga bahasa yang terpencil, walaupun pendapat popular di kalangan orang Hungary adalah mereka mempunyai kaitan dengan Hun.


5 Rekod Menarik Yang Berjaya Dicipta di Gunung Everest

Sehingga kini, puncak Gunung Everest sudah ditawan lebih 8300 kali sejak ianya pertama kali ditakluk kira-kira 65 tahun dahulu. Untuk makluman, Gunung Everest mempunyai ketinggian 8848 meter dan puncaknya dikenali sebagai Sagarmatha di Nepal atau Chomolungma di Tibet.

Bagi golongan pendaki gunung, mungkin tidak ramai bercita-cita untuk menawan puncak gunung ini disebabkan kesukaran melakukannya. Ini termasuk risiko kematian yang banyak dicatatkan di Gunung Everest sehingga digelar kawasan perkuburan tertinggi di dunia.

Kali ini, Iluminasi ingin berkongsi beberapa rekod menarik dan unik yang pernah dicatatkan oleh pendaki yang sudah menawan puncak tertinggi di dunia ini.

Menurut rekod, Sir Edmund Hillary, iaitu seorang rakyat New Zealand merupakan individu pertama yang berjaya menawan puncak Gunung Everest pada tahun 1953. Beliau melakukan ekspedisi ini dengan bantuan seorang Sherpa (pemandu arah) daripada Nepal yang bernama Tenzing Norgay.

Berbekalkan ikan sardin dan biskut, beliau berjaya sampai ke puncak pada 29 Mei 1953 dalam keadaan angin kuat dan ribut salji. Suhu pada ketika itu dikatakan sekitar -28 darjah Celsius. Menariknya, setahun sebelum kejayaan ini, Sherpa Tenzing turut mengikuti satu ekspedisi bersama seorang rakyat Norway bernama Raymond Lambert.

Mereka hanya kira-kira 150 meter sebelum sampai ke puncak tetapi terpaksa membatalkan ekspedisi tersebut kerana keadaan yang tidak mengizinkan.

22 tahun selepas kejayaan Sir Edmund Hillary berjaya menawan puncak Gunung Everest, seorang wanita daripada Jepun, Junko Tabei menjadi wanita pertama yang berjaya sampai ke puncak. Menariknya, kesemua ahli kumpulannya terdiri daripada wanita.

Dalam ekspedisi ini, beliau telah menggunakan jalan sama yang digunakan oleh Sir Edmund Hillary dan Sherpa Tenzing untuk sampai ke puncak. Ketika ekspedisi ini, beliau tertimbus selama 6 minit dalam satu runtuhan salji tetapi bernasib baik kerana berjaya ditarik keluar dalam keadaan selamat.

Seterusnya, Junko Tabei juga merupakan wanita pertama yang berjaya menawan Seven Summits, iaitu 7 puncak tertinggi di setiap benua. Ternyata beliau sememangnya seorang individu yang hebat dan mempunyai hati yang kental.

Kebiasaannya, pendaki yang sudah sampai ke puncak mungkin tidak merancang untuk kembali memandangkan risiko besar yang perlu dihadapi untuk sampai ke puncak Gunung Everest. Namun, menurut rekod terdapat 3 individu yang sudah menawan puncak ini sebanyak 21 kali.

Ketiga-tiga individu tersebut adalah Sherpa. Sherpa Apa merupakan individu pertama yang menawan puncak ini sebanyak 21 kali pada tahun 2011 diikuti oleh Sherpa Phurba Tashi dan Sherpa Kami Rita pada tahun 2013. Rekod ini mungkin tidak begitu pelik memandangkan Sherpa ini sememangnya berfungsi sebanyak penunjuk arah kepada para pendaki.

Sementara itu, bagi individu yang bukan seorang Sherpa, rekod pendakian terbanyak sehingga ke puncak di pegang oleh Dave Hahn, seorang rakyat Amerika Syarikat. Beliau berjaya menamatkan pendakian ke 15 pada tahun 2013.

Kebiasaannya, pendaki yang ingin menawan ke puncak Gunung Everest akan berhenti di beberapa kem sebelum memulakan pendakian ke puncak. Kebiasaannya, keseluruhan ekspedisi pendakian akan mengambil masa antara 34 hingga 38 jam untuk sampai ke kem terakhir sebelum sampai ke puncak.

Daripada kem terakhir (Kem 4) ini ke puncak, kebiasannya pendaki akan mengambil masa antara 10 hingga 14 jam. Rekod bagi manusia terpantas sampai ke puncak melalui jalan selatan dipegang oleh Sherpa Lakpa Gelu dengan catatan masa 10 jam 56 minit.

Setahun kemudian, seorang lagi pendaki Sherpa Pemba Dorje mendakwa telah memecahkan rekod ini dengan catatan masa 8 jam 10 minit. Walaupun rekod ini awalnya diiktiraf oleh kerajaan Nepal dan pihak Guinness World Record, pihak mahkamah telah membatalkan rekod ini 13 tahun kemudian kerana ketiadaan bukti kukuh ianya benar-benar telah dilakukan oleh Sherpa Pombe Dorje.

Pada tahun 2001, Marco Siffredi menjadi manusia terpantas turut daripada puncak Gunung Everest ke kem terakhir yang berada pada ketinggian 6400 meter dengan menggunakan snowboard. Beliau mengambil masa 2 jam 30 minit untuk perjalanan tersebut.

Walau bagaimanapun, rekod manusia terpantas turun daripada puncak sebenarnya dipegang oleh seorang rakyat Perancis bernama Jean-Marc Boivin yang menggunakan paragliding pada tahun 1988. Bermula daripada puncak, beliau berjaya menjejakkan kaki di Kem 2 yang berada pada ketinggian 5900 meter hanya dalam 12 minit!


Sejarah Uncang Teh Yang Dicipta Secara Tidak Sengaja

Secara umumnya, kebanyakan rakyat Malaysia gemar meminum teh sama ada ketika bersarapan pagi mahupun ketika minum petang. Sedar atau tidak, budaya ini sedikit sebanyak dipengaruhi oleh cara hidup orang British yang lebih menggemari teh berbanding rakyat Amerika Syarikat yang lebih menggemari kopi.

Malah, minuman teh panas juga boleh dikatakan minuman "wajib" yang akan dihidangkan kepada para tetamu yang datang berkunjung ke rumah. Selain faktor harganya yang murah, minuman teh juga sangat mudah dan cepat untuk disediakan untuk para tetamu.

Sama ada anda sedar atau tidak, penggunaan uncang teh sebenarnya sedikit sebanyak membantu mempercepatkan penyediaan teh. Tanpa uncang teh itu sendiri, kita terpaksa menapis serbuk teh yang telah dimasukkan ke dalam teh dan bagi sesetengah orang, perkara ini memang dianggap leceh.

Secara ringkasnya, uncang teh adalah kain atau beg kecil yang diisi dengan daun-daun teh yang sudah dikisar halus. Di uncang teh ini, terdapat lubang-lubang halus untuk membolehkan air panas menyerap masuk dan mereneh daun-daun teh tersebut. Lubang ini cukup kecil dengan hanya membenarkan air menyerap masuk tetapi tidak akan membenarkan daun-daun teh ini tersebar keluar.

Namun, tahukah anda di sebalik uncang teh ini, terdapat sejarah menarik bagaimana ianya tercipta. Menurut rekod, terdapat 2 sejarah berlainan bagaimana uncang teh ini tercipta.

Ada pihak yang percaya bahawa 2 wanita daripada Wisconsin, Roberta C Lawson dan Mary Mclaren merupakan orang terawal yang dikreditkan kepada penciptaan uncang teh. Pendapat ini berdasarkan kepada dokumen permohonan mereka untuk memfailkan paten rekabentuk uncang teh pada tahun 1901 lagi.

Bagi kedua individu ini, mereka dapati ianya adalah suatu pembaziran apabila terpaksa mereneh satu teko teh untuk meminum hanya 1 cawan teh. Ini bermakna, baki teh lain yang terdapat dalam teko tersebut terpaksa dibuang dan perkara ini dianggap sebagai satu pembaziran.

Solusinya, mereka mencadangkan daun teh hanya direneh dalam cawan yang hendak diminum. Walau bagaimanapun, mereka perlu memastikan daun-daun teh tersebut tidak terapung-apung di permukaan air agar daun tersebut tidak "diminum" oleh peminumnya.

Maka lahirlah idea untuk menghasilkan uncang teh. Dokumentasi untuk memfailkan paten uncang teh ini boleh dilihat pada halaman rasmi Google Patents.

Sementara itu, satu lagi kisah penciptaan uncang teh dikreditkan kepada Thomas Sullivan. Beliau bukanlah seorang yang ternama sebaliknya hanyalah penjual teh yang turut mengeksport teh ke serata dunia.

Pada tahun 1908, sebagai salah satu cara mempromosikan tehnya dan menunjukkan sedikit kelainan daripada produk syarikat lain, beliau telah bertindak membungkus daun-daun tehnya dalam balutan kain sutera. Para pelanggannya yang menerima bungkusan teh ini dapati ianya lebih mudah bagi mereka sekiranya mereka terus merendam sahaja kain yang berisi daun teh ini.

Walaupun niat asal Thomas Sullivan hanya bagi menampakkan produknya lebih unik dan ekslusif, ternyata para pelanggannya menggemarinya. Bukan kerana produk tersebut nampak ekslusif, tetapi kerana mereka boleh terus mereneh daun teh tersebut ke dalam cawan tanpa perlu menapis daun-daun teh tersebut sebelum minuman tersebut dihidangkan.

Malah, para pelanggannya mula meminta daun-daun teh tersebut dijual dalam balutan kain tersebut. Kerana permintaan daripada para pelanggannya ini, beliau terus mengeluarkan produk tersebut. Maka, lahirlah uncang teh secara tidak sengaja!

Pada peringkat awal, kebanyakan uncang teh berbentuk seperti sup bunjut. Rekabentuk uncang teh berbentuk petak hanya muncul sekitar tahun 1944. Gambar di atas merupakan perubahan rekabentuk uncang teh yang dikeluarkan oleh antara syarikat terbesar penjual produk Teh, iaitu Lipton daripada tahun 1920 hingga 1951.

Bagi kebanyakan orang, penciptaan uncang teh mungkin bukanlah sesuatu kejayaan yang besar. Walau bagaimanapun, terdapat 2 masalah utama yang berjaya diselesaikan dengan penciptaan ini:

Pada masa kini boleh dikatakan kesemua syarikat pengeluar teh memasarkan produk mereka dalam bentuk uncang teh. Malah, bagi memudahkan pengguna, uncang teh ini juga akan disambungkan dengan tali dan kertas label bagi memudahkan pengguna mengeluarkan uncang teh tersebut daripada cawan.

Kertas label ini bukan sahaja memudahkan uncang tersebut dikeluarkan, tetapi sebagai satu cara pemasaran kerana penjual biasanya akan meletakkan logo jenama mereka di kertas label tersebut. Jangan terkejut, ada penggemar teh yang akan mengumpul kertas label ini terutamanya selepas mereka menikmati teh-teh premium dan ekslusif daripada seluruh dunia.